ЎзА - Бекзодбекнинг биринчи орзуси ушалди\nБекзодбекнинг биринчи орзуси ушалди\n03.05.2017 20:09 Чоп этиш версияси\nХалқ билан мулоқот ва инсон манфаатлари йилида Президентимиз раҳнамолигида аҳолининг ижтимоий ҳимояга муҳтож қатламини моддий ва маънавий қўллаб-қувватлаш борасидаги ишлар кўлами янада кенгаймоқда.\nЎзбекистон Касаба уюшмалари федерацияси томонидан бир қатор давлат ва жамоат ташкилотлари ҳамкорлигида ижтимоий ҳимояга муҳтож оилалар фарзандлари, Меҳрибонлик уйлари тарбияланувчиларининг суннат ва никоҳ тўйлари ўтказилаётгани жамиятимизда ўзаро меҳр-оқибат, ҳамжиҳатлик, бағрикенглик ва хайр-саховат муҳитини янада мустаҳкамлашга хизмат қилмоқда.\nХоразм вилоятида ушбу тадбирлар доирасида 224 нафар боланинг суннат ҳамда 50 жуфт келин-куёвнинг никоҳ тўйлари ўтказилади.\nШовот, Боғот ва Ҳазорасп туманларида вилоят ҳокимлиги, вилоят касаба уюшмалари ташкилотлари бирлашмаси, хотин-қизлар қўмитаси, “Маҳалла” хайрия жамоат фонди вилоят бўлими ҳамкорлигида 85 боланинг суннат тўйлари кўтаринки руҳда ўтказилди.\nҲазорасп туманидаги “Нур” тўйхонасида бўлиб ўтган суннат тўйида болаларнинг ота-оналари, қариндош-уруғлари, давлат ва жамоат ташкилотлари вакиллари, маҳалла фаоллари, фахрийлар, ёшлар иштирок этди.\n– Бугун менинг қувончим чексиз, давлатимизнинг ғамхўрлиги туфайли ўғлимнинг суннат тўйи катта тантана билан ўтмоқда, – дейди Ҳазорасп тумани Карвак қишлоғида яшовчи Гулнора Отамуродова. – Тўй харажатларидан ташқари турли сарпо ва совғалар ҳам ҳомийлар томонидан улашилди. Бундай эзгу тадбирлар бутун мамлакатимиз бўйлаб ўтказилаётир. Ўзбекистонимиздаги барча мен каби оналар, тўй болаларнинг кўнгли шодликка тўлмоқда. Улуғ шоиримиз Паҳлавон Маҳмуднинг ёзишича, бир дилни овлашнинг савоби дунёларга тенг. Энди бутун юрт бўйлаб қанча диллар шод бўлаётганини бир тасаввур қилиб кўринг. Бу ишнинг ташаббускору ташкилотчилари, унга бош қўшаётган саховатли инсонлар қанчалар савобнинг тагида қолмоқда. Шундай юртда яшаётганимдан фахрланаман.\nТўй болаларга китоблар жамламаси, турли совғалар, Халқ банки бўлимида улар номига очилган ҳисобрақамларига 1 миллион сўмдан пул маблағлари ўтказилган омонат дафтарчалари топширилди. Таниқли санъаткорлар ижросидаги куй-қўшиқлар шўх-шодон рақсларга уланиб кетди.\n– Тўйда дўстларим билан маза қилиб ўйнадик, – дейди тўй бола Бекзодбек Фарҳодов. – Ўзимнинг велосипедим бўлишини орзу қилардим. Энди уни ҳайдашни акамдан ўрганаман. Мен катта бўлганимда учувчи бўлмоқчиман.\nБекзодбекнинг биринчи орзуси давлатимиз ғамхўрлигида амалга ошди. Меҳр-мурувват улуғланган тинч ва фаровон диёрда вояга етаётган Бекзодбек каби ёшлар маррани катта олиб, келажакда албатта юртимиз тараққиётига муносиб ҳисса қўшади.


«Иссиқда ҳам гуллар сўлимаган». Ситора Олимжонова онасининг қабрини зиёрат қилди — видео - ShouBiz.uz\nЯнгиликлар 17:14 | 3.5.22\nЭслатиб ўтамиз, аввалроқ Ситора Олимжонова эри билан ажрашганини маълум қилганди.\nШунингдек, Улуғбек Қодиров Ситора Олимжонова билан бирга роль ижро этгани маълум бўлганди. Улар Руслан Мирзаев продюсерлигидаги «Юр муҳаббат» сериалида биргаликда суратга тушмоқда. Актриса Улуғбек Қодиров билан суҳбатидан кичик лавҳани жойлаган.\nАввалроқ Ситора Алимжонова янги сурати билан мухлисларини ҳайратга солганди. У Эски шаҳарда суратга тушган. Ушбу пост остида унга кўплаб ижобий фикрлар ёзилган. Баъзилар унинг гўзаллиги ҳақида ёзган.


НИҲОЯТ “ШЎРТАН” МАҒЛУБИЯТЛАР СЕРИЯСИГА ЧЕК ҚЎЙДИ\nОлий Лиганинг 26-тур учрашувлари доирасидан ўрин олган сўнгги баҳсда “Шўртан” Жиззахнинг “Сўғдиёна” жамоасига қарши майдонга тушди. Ушбу учрашувда мезбон ҳисобланган “Оқ бўрилар” 3:1 ҳисобида ғалабага эришишди ва жамоанинг сўнги пайтларда учраб келаётган мағлубиятлар сериясига чек қўйди.\nЎйиннинг бошиданоқ, катта устунликка эга бўлган майдон эгалари бирин-кетин хавфли вазиятларни вужудга келтиришди, аммо уларни сўнги нуқтага етказиб қўйишни уддасидан чиқа олишмади. Шундай бўлса-да, 31-дақиқага келиб, рақиб жарима майдончасининг ўнг қанотида жамоадоши Руслан Мельзеддиновдан тўпни ажойиб тарзда қабул қилиб олган Лазиз Убайдуллаев жиззахлик Муззаффар Абдуллаев қўриқлаётган дарвозанинг пастки ўнг бурчагини аниқ нишонга олиб ҳисобни очишга эришди. Ўтказиб юборилган голдан сўнг, меҳмонлар бироз жонланишди, аниқроғи мезбонлар анчагина бўшашиб, рақибга қулай вазиятлар яратишга имкон беришди. Бундан ташқари, футболчиларимизда - Марадона Сафаров ва Отабек Нарзуллаевларда гол уриш имкониятлари жуда катта эди. Аммо улар бу вазиятларни “кўкка” совуришди. Биринчи бўлим якунига келиб эса, ҳакам томонидан қўшиб берилган 1 дақиқа ичида, Марадона Сафаровнинг ўнг томондан ҳаволатиб узатиб берган тўпини Жасур Холтўраев боши билан уриб, дарвоза тўрига туширди. Жамоамиз ҳисобда янада олдинга чиқиб олди. Шу тариқа, “оқ бўрилар” 2та гол фарқи билан танаффусга чиқишди.\nИккинчи бўлимни жамоалар таркибда ўзгаришлар билан бошлашди. Устозларидан янги кўрсатмаларни олган иккала жамоа футболчилари ҳам янада жанговор ўйин кўрсатишга ҳаракат қилишди. Жамоамиздан Олим Каримов, Отабек Нарзуллаев ва Евгений Кочневларнинг зарбаларини дарвоза тўсини қайтариб, ҳисобни йирик бўлишига ҳалақит қилди. Учрашув якунига келиб эса, бош ҳакам Жасур Холтўраевнинг дарвозага жойлаб қўйган голини инобатга олмасликка қарор қилди. Ўз ўрнида, стандарт вазиятлардан ҳам унумли фойдалана олмаган мезбонлар учрашувнинг сўнги дақиқасига келиб, ўз дарвозаларидан гол олиб чиқишга мажбур бўлишди. Асосий вақтга қўшиб берилган 3 дақиқанинг дастлабкисида Отабек Валижонов ҳимочиларимизни доғда қолдириб, фарқни қисқартиришга эришди. Рақибларимизда бундан ташқари ҳам қатор қулай вазиятлар юзага келган эди. Аммо уларнинг баъзиларида футболчиларимиз эътиборли ҳаракат қилиб хавфни бартараф этган бўлишса, бошқаларида меҳмонларнинг ўзларига аниқлик етишмади. Бироқ, жамоамиз сўнги дақиқаларгача курашишда давом этди. Бу эса охир-оқибат ўз натижасини берди ва 90+3 дақиқа келиб, Евгений Кочнев жамоамизнинг ушбу учрашувдаги учинчи голини киритиб, ўртадаги фарқни 3:1 кўринишига келтирди.\nШу тариқа кечган учрашувда “Шўртан” муҳим ва чиройли ғалабани қўлга киритиб, мухлисларини ниҳоят хурсанд қилишга эришди.\nНавбатдаги учрашувни Ғузорликлар сафарда 4-ноябрь куни “Олмалиқ” жамоасига қарши ўтказишади.\nОлий Лига. 26-тур. 27октябрь 2017 йил\n“Шўртан” (Ғузор) - “Сўғдиёна” (Жиззах) - 3:1 (2:0).\nҒузор “Марказий” стадиони. 1752 томошабин.\nҲакамлар: В.Серазитдинов (Тошкент) - 8,6; А.Цапенко (Тошкент вилояти) - 8,4; Б.Қодиров (Бухоро) - 8,6. Захирадаги: Ш.Ражабов (Бухоро) - 9.\nЎз.ПФЛ вакили: Ш.Ражабов (Тошкент).\nГоллар: Лазиз Убайдуллаев (31), Жасур Холтўраев (45+1), Евгений Кочнев (90+3) - Отабек Валижонов (90+1).\n"Шўртан": 25.Алибек Туробов, 4.Жамол Отақулов (92.Евгений Кочнев, 46), 5.Ҳасанбой Эргашев (18.Элдор Бойматов, 68), 7.Олимжон Каримов, 12. Лазиз Убайдуллаев, 15.Обид Жўрабоев, 30.Жасур Холтўраев, 38.Суннатилла Мамадалиев, 77.Отабек Нарзуллаев, 85.Руслан Мельзеддинов, 99.Марадона Сафаров (20.Шаҳзодбек Хурсанов, 56).\n"Суғдиёна": 16.Музаффар Абдуллаев, 2.Сардор Қулматов, 3.Азамат Исроилов, 4.Элёр Орифов, 14.Ғайрат Умиров (8.Суҳроб Қобилов, 46), 15.Иззатилла Абдуллаев (55.Сардор Қаҳҳоров, 72), 18.Қаҳрамон Баҳодиров, 27.Отабек Валижонов, 77.Сардорбек Эминов, 91.Жавлон Гусейнов, 92.Умиджон Қодиров (11.Шохруҳ Достонов, 46).\nЗахира: 99. Ширинбой Абдуллаев, 47.Шерзод Жалилов, 59.Сарваржон Жўраев.


hidoyat.uz – “Мовароуннаҳр” нашриётининг сайти - Ярми ёдланган қоида\nЎқитувчи дарсда бошланғич синф ўқувчиларига “Доимо рост гапиришинг ва ғазабланмаслигинг керак” деган қоидани ўргатди. Кейинги дарсда барча ўқувчилар уни ёдлаганларини айтишди. Ўқитувчи яна бошқа қоида ўргатди, уни ҳам ёдлашни топширди. Фақат бир бола олдингисини ҳали яхши ўрганмаганини айтганида аччиқланди:\n– Бир ҳафта ўтди. Ҳамма болалар берилган вазифани бажариб бўлишди. Битта сен қолдинг.\nБолакай ерга қаради.\n– Устоз, сиз талаб қилган қоиданинг ярмини ёдладим, – деди секингина. – Рост сўзлашни ўргандим ва бундан буён ёлғон гапирмайман. Аммо жаҳлимни босолмаяпман. Кимдир менга ёқмайдиган иш қилса ёки ўзим хоҳламайдиган нарса бўлса, аччиғим чиқади. Ғазабимни босишни ҳам ўрганиб олганимдан кейин, албатта, бошқа қоидаларни ҳам ўзлаштираман.\nЎқитувчи бир муддат жим қолди. Кейин болани бағрига босди.\n– Сен дарсларни шундай усулда ўрганасанми?! – деди ва афсусли оҳангда давом этди. – Болалар-ку, ҳали кичкина, катта одам бўлатуриб, ўзим ҳам бу қоида замирида қандай маъно ётганини ўйламабман. Қоиданинг сен ўзлаштирган биринчи ярми ҳам бутун умрга татийдиган фазилатдир...\nАбдуллоҳ ибн Масъуддан (розияллоҳу анҳу) ривоят қилинади: «Расулуллоҳ (соллаллоҳу алайҳи ва саллам): “Рост гапиринглар, чунки ростгўйлик яхшиликларга бошлайди, яхшиликлар эса жаннатга йўллайди. Киши доим рост гапирса, у Аллоҳ таоло наздида ростгўй (сиддиқ) деб ёзиб қўйилади. Ёлғон гапиришдан сақланинг, чунки ёлғон гапириш гуноҳларга олиб боради, гуноҳ эса дўзахга йўллайди. Киши ёлғон гапираверса, Аллоҳ наздида ёлғончи (каззоб) деб ёзиб қўйилади”, дедилар» (Имом Бухорий).\n1133 марта ўқилган.


Qalampir.uz - Кўп қаватли уйларда нечта мушук ёки ит боқиш мумкин? Қўшниларнинг розилиги керакми?\nКўп қаватли уйларда нечта мушук ёки ит боқиш мумкин? Қўшниларнинг розилиги керакми?\n16:19, 14.11.2017 Жамият\nСиз қўшнилар билан дўстона алоқаларини бузмасдан ўз ҳақ-ҳуқуқингизни ҳимоя қилишни биласизми? Уй ҳайвонларини боқувчилар қандай мажбуриятларга эга?\nЎзбекистоннинг кўпгина шаҳарларида кўп қаватли уйлардан иборат. Мазкур уйларга хизмат кўрсатувчи уй-жой мулкдорлари ширкати ҳамда ҳар бир кўп қаватли уйнинг ўз “уйбоши”си, яъни “домкоми”, ҳатто ҳар бир подезднинг ўз “подезкоми” бор... “Девор ва остоналар” қўшничилигида яшайдиган аҳоли буни яхши билади.\nБуни қарангки, ҳеч бир ҳақ тўланмайдиган, ёки имтиёзларга эга бўлмаган, ўзининг ташаббуси билан жамоатчилик ишлари билан шуғулланувчи бундай “уйбоши”ларнинг ташвиши, муаммолари, таъбир жоиз бўлса, маҳалла фуқаролар йиғини ёки ҳокимиятиникидан кам эмас.\nШундай муаммолардан бири — кўп қаватли уйлардаги хонадонда сақланадиган уй ҳайвонлари билан боғлиқ.\nТасаввур қилинг, ишдан хориб-чарчаб келдингиз... Асабларингиз таранг! Кўп қаватли уйнинг подезига кирсангиз, мушуклар егулик талашиш билан овора. Баҳорда, қўпайиш мавсумидаги “нолалар”дан безиганингиз ёдга тушиб, мушукларни қувиб солган бўласиз. Мушуклар эгаси, яъни қўшнингиз эса худди унинг боласи қувилгандай ола қарайди...\nЯрим тунда, ширин тушлар кўраётганингизда, бирдан итлар пайдо бўлади-ю сизни қувишга тушади. Сапчиб уйғонасиз ва қўшнининг ити вовулаётганини билиб хуноб бўласиз...\nЮқоридаги ҳолатлар сизга танишми?\nСиз қўшнилар билан дўстона, қўшничилик алоқаларини бузмасдан ўз ҳақ-ҳуқуқингизни ҳимоя қилишни биласизми?\nБундай муаммолар қандай ҳал этилиши лозим?\nУмуман, уй ҳайвонларини боқувчилар қандай мажбуриятларга эгалар? Бугунги мавзу шу ҳақда...\nМаълумки, аҳоли пунктларида итлар ва мушукларни сақлаш қоидаларига асосан итлар рўйхатга олиниши ва ҳар йили қайта рўйхатдан ўтказилиши шарт. Бу тегишли давлат ветеринария бўлимлари томонидан амалга оширилади.\nКўп қаватли уйнинг алоҳида квартирасида қўшниларнинг ва хусусий уй-жой мулкдорлари ширкатининг розилиги билан биттадан ортиқ бўлмаган итни ва битта мушукни сақлашга рухсат берилади. Бу ҳақда Вазирлар Маҳкамасининг 2011 йил 8 июлдаги 202-сонли қарори ва мазкур қарорнинг “Аҳоли пунктларида итлар ва мушукларни сақлаш қоидалари” номли иловасида батафсил маълумотлар берилган.\nЖумладан, турар-жой биноларида итларнинг эгалари тинчлик сақланишини таъминлашлари — эрталаб соат 8.00 гача ва кечқурун 22.00 дан кейин итларнинг вовиллашининг олдини олишлари керак.\nБундан ташқари, уй ҳайвонларининг вакцинация қилиниш ёши, муддатлари ва тартиби мазкур иловада аниқ-тиниқ кўрсатилган.\nАҳоли пунктларида итлар ва мушукларни сақлаш қоидаларига риоя қилиш юзасидан назоратни кучайтириш ҳамда ушбу Қоидалар бузилишига йўл қўйган шахсларни жавобгарликка тортиш бўйича таъсирчан чора-тадбирлар ишлаб чиқилган.\nТеглар:Вазирлар Маҳкамасининг қарори Уй ҳайвонлари Тартиббузарлик Жамоат тартиби\nҚаровсиз қолган ҳайвонларни тутиш билан ким шуғулланади?\n14:10, 21.11.2017 1 840\nТадбиркорларга электрон рақамли имзо энди “Ягона дарча” марказларидан берилади\n10:45, 25.10.2017 1 645\n13:01, 19.09.2017 19 549


O‘zLiDeP Ғиждувоннинг олис қишлоғидаги мактаб аҳволини ўрганди | O'zLiDeP\nO‘zLiDeP Ғиждувоннинг олис қишлоғидаги мактаб аҳволини ўрганди\nO'zLiDeP Бухоро вилоят Кенгаши томонидан туманлардаги ёшларнинг бошини қовуштириш, уларнинг ижтимоий муаммоларига баҳамжиҳат ечим топиш, қолаверса, муҳтарам Юртбошимиз томонидан илгари сурилган беш ташаббус мазмун-моҳиятини кенг тарғиб қилишда аниқ чора-тадбирлар ишлаб чиқилган. Жумладан, “БИЛИМЛИ, КУЧЛИ ВА ЎЗИГА ИШОНГАН ЁШЛАР-ЮРТ ТАЯНЧИ!” деб номланган тадбирлардан бири яқинда Ғиждувон туманидаги “Кўкча” МФЙда ташкил қилинди. Туман марказидан 180 километр узоқликда жойлашган маҳалланинг “Оғитма” қишлоғида айни кунда 700 дан ошиқ аҳоли истиқомат қилмоқда.\nПартия бир гуруҳ фаоллари ва жамоатчилик вакиллари бундаги аҳвол билан яқиндан танишиб, ҳал қилиниши лозим бўлган долзарб масалалар маҳаллий кенгашларга сайланган депутатларнинг масъулиятли вазифаси эканлигига тўхталишди. Олис қишлоқдаги мактаб моддий-техник базаси, аҳолига кўрсатилаётган тиббий хизмат сифати эътибордан четда қолмади. Энг муҳими, партия вилоят Кенгаши томонидан шу каби қатор чекка ҳудудлардаги аҳволни жойида ўрганиб, тегишли таъсир чораларини кўриш амалиётига жиддий киришилди.\nДиққатга молик факт: бугун вилоятда 30 ёшгача бўлган ёшлар сони 1 миллион нафарга етди. Уларни жисмонан ва маънан чиниқтириш, замон талаби даражасида билим олишлари учун шарт-шароит яратиш, албатта, бандлигини таъминлаш, бир сўз билан айтганда, жамиятга фойдаси тегадиган кадр сифатида камол топишларига кўмаклашиш ҳам қарз, ҳам фарздир. Худди шу тамойил мамлакатимиз Президенти томонидан илгари сурилган беш муҳим ташаббусда ҳам ўз ифодасини топган. Шу ўринда баъзи статистик маълумотларни келтириб ўтсак.\nВилоят шаҳар-туманлари миқёсида 2019 йилнинг ярми даврида жами 11582 нафар ёшнинг бандлиги таъминланиб, 5119 нафар йигит-қиз турли касб-ҳунарга ўқитилди, 1515 нафари ҳунармандчиликка жалб этилди. Биргина “Ёшлар –келажагимиз” жамғармаси томонидан ёш авлоднинг 383 нафари моддий қўллаб-қувватланиб, ўз бизнес лойиҳаси, стартапларини амалга ошириш учун тижорат банклари томонидан умумий қиймати 87 миллиард 965 миллион сўмлик банк кредити билан таъминланган.\nВилоятда 2019 йил учун тасдиқланган манзилли рўйхатга асосан 125 та ёш тадбиркорлик субъектига 24 миллиард 287 миллион сўм имтиёзли кредит ажратилгани туфайли жойларда 832 та янги иш ўрни яратилди. Бухоро шаҳрида ташкил этилган коворкинг маркази, Вобкент, Пешкў, Шофиркон ва Олот туманларида ўз фаолиятини бошлаган “Ёшлар меҳнат гузарлари” ҳам ёшларни ижтимоий фаолиятга жалб этишда муҳим аҳамиятга эга.\nЁшларни спортга жалб этиш мақсадида вилоятнинг 40 та нуқтасида ёш тадбиркорлар томонидан кичик спорт заллари ва сунъий қопламали министадионлар барпо этишга киришилган. Уларнинг 14 таси битай деб қолган. Вилоятдаги бир қатор умумтаълим мактабларини мусиқа, санъат, спорт, ахборот коммуникацион технологиялари билан таъминлаш учун маҳаллий бюджет маблағлари хисобидан 1,2 миллиард сўм ажратилганлиги ҳам эзгу мақсадларимиз рўёби, албатта.


Ўзбекистон Президенти сайлови натижалари ҳақида Европа таҳлилий (...)\n«VoteWatch Europe» Европа таҳлил маркази сайтида «Ўзбекистонда сайлов: тарих, натижалар ва мамлакат келажагига таъсир» сарлавҳали мақола эълон қилинди, деб хабар бермоқда «Дунё» АА мухбири.\nНашрга кўра, Европа Иттифоқи яқинда Ўзбекистонни GSP+ Преференциялар бош тизимига бенефициар мамлакат сифатида қабул қилди. «Республика ЕИ ва Ғарб билан алоқаларни ривожлантиришга катта қизиқиш билдирмоқда. Шу сабабли европаликлар бугунги кунда ушбу мамлакатдаги ижтимоий-иқтисодий ва демократик жараёнларга катта эътибор қаратмоқда», дея қайд этилади материалда.\nМуаллиф Ўзбекистон мустақилликка эришганидан бери жорий йил 24 октябрь куни олтинчи марта Президент сайлови бўлиб ўтгани ҳақида сўз юритган. «Сайлов участкаларига сайловчиларнинг 80 фоиздан ортиғи келди. Амалдаги Президент Шавкат Мирзиёев иккинчи беш йиллик муддатга ишончли ғалаба билан қайта сайланди. Дастлабки натижаларга кўра, у 80,1 фоиз овоз тўплади», - дейилади мақолада.\nНашрда Президент Шавкат Мирзиёев Ўзбекистонда очиқлик даврини бошлаб бериб, мамлакатнинг Россия, Хитой, АҚШ ва ЕИ билан муносабатларини янада мустаҳкамлади, шунингдек, республикани халқаро майдонга олиб чиқди, деб таъкидланади. Ўзбекистон БМТ Инсон ҳуқуқлари кенгашига аъзо бўлгани эътироф этилади.\n«Ўзбекистонга ташриф буюрган ЕХҲТ кузатувчилари Марказий сайлов комиссияси Сovid-19 билан боғлиқ вазиятга қарамай, ўз ишини қонун ҳужжатларида белгиланган муддатларда профессионал даражада амалга оширганини қайд этди. МСК биринчи марта йиғилишларини очиқ шаклда ўтказди ва қарорларини ўз вақтида эълон қилиб борди. Ушбу жиддий ёндашувлар сайлов жараёнининг шаффоф тарзда ўтишини таъминлади», - деб ёзади «VoteWatch Europe».


Орзулар ушалди! ТехноПлаза билимдонлари! - UZCHINATRADE.COM\nКатта компанияга саёҳат қилиб, бу катта ташкилот қандай тузилганлигини билишни хоҳлайдиган мактаб ўқувчилари учун экскурсиядан-да қизиқарли яна нима бор! 3 ноябрда “Сеҳриё” хусусий мактабининг 5 “Г” синф ўқувчилари учун Техноплаздаги офисимизда инфо-тур ташкиллаштирдик.\nУлар Ўзбек-Хитой Савдо Уйининг ҳамкорлари ва фаолиятимизнинг йўналишлари ҳақида билиб олишди ва ҳатто махсус техникани ҳам мустақил ишлатиб кўришди. Саёҳатдан кейин ёш тадқиқотчиларни кутилмаган совға кутиб турарди – ширин дастурхон ва эсдалик совғалари. Кичкинтой билимдонларимизга ёрқин таассуротлар ва тез орада ҳаётда ўзларининг ўринларини топишларига тилакдошмиз.


Amazon парашютлар ёрдамида жўнатмаларни етказишга патент олди\n21:43 / 15.02.2017\nAmazon компанияси жўнатмаларни дрон ва парашют ёрдамида етказишга патент олди. Тахмин қилинишича, товар буюртмачига дрон ёрдамида етказилади ва у ерга тушишига тўғри келмаслиги учун жўнатма бошқарилувчи парашютда ташланади. Бу ҳақда Business Insider нашри хабар бермоқда.\nКомпаниянинг патент аризасига кўра, жўнатмани парашютда ташлаш тизими дронлар мижоз ёнига тушиш учун вақт ва энергия захираларини сарфламаслиги учун ўйлаб топилган.\nҲужжатда айтилишича, товарни ташлашда оддий парашютлар ярамайди. Шунинг учун тизим бошқарилувчи бўлади. У буюртмани ҳам тик, ҳам парабола бўйича тушира олади. Бунда парашют траекторияси тушишни барқарорлаштириб, турли тўсиқлардан айланиб ўтиб ёки пакетни қийин борилувчи ерларга йўналтириб, закрилка тизимини бошқарадиган радиочастотали модул билан назорат қилинади.\n2016 йил декабрида компания учувчи омборлар технологиясига патент олишга ариза берган. Компанияда дирижаблларда жойлаштирилган учувчи омборларни учириш режалаштирмоқда.\nБундай омборлардан жўнатмалар оддий дронларда ва товарни буюртмачига белгиланган траектория бўйича туширувчи планерлар ёрдамида етказилиши керак.


Ўзбекистон Бирлашган ядро тадқиқотлари институти аъзолигига қайтди - UzNews.uz\nЎзбекистон Бирлашган ядро тадқиқотлари институти аъзолигига қайтди\nИнститутнинг йиллик сессиясида Ўзбекистонни тўлақонли аъзолигини келаси йил 1 январдан тиклаш қарори қабул қилинди.\n2020 йил 23 ноябр куни Россияда Бирлашган ядро тадқиқотлари институтига аъзо давлатлар Мухтор вакиллар қўмитасининг йиллик сессияси ўтказилди.\nУшбу йиғилиш кун тартибига қўйилган масалалардан бири Ўзбекистоннинг Ядро тадқиқотлари бирлашган институтига тўлақонли аъзолигини тиклаш масаласи бўлган.\nМазкур масала бўйича қўмита аъзолари томонидан Ўзбекистонни Бирлашган ядро тадқиқотлари институтига тўлақонли аъзолигини 2021 йил 1 январдан тиклаш қарори қабул қилинди.\nУшбу институтга аъзолик маҳаллий мутахассисларни йирик халқаро лойиҳаларда иштирок этишини ҳамда ядро технологиялари, ядровий тиббиёт, ахборот технологиялари ва материалшунослик йўналишларида юқори малакали кадрлар тайёрлашда кенг имкониятлар яратади.\nАйни пайтда мазкур институтга 18 та давлат аъзо ҳисобланади.


Рўзғордаги 5 муаммонинг оддий ечими - Yoshlar.com\nРўзғордаги 5 муаммонинг оддий ечими\nРўзғордаги майда нохушликлар кайфиятимизга таъсир қила олмайди.Чунки биз уларни бартараф қилиш йўлини яхши биламиз. Бошлаймиз!\nАйтайлик, фарзандингиз девордаги гулқоғозларга фломастер биланчизиб қўйди. Сув асосида тайёрланган фломастер изларини ўчириш осонроқ. Асоси спиртдан иборатлариники эса қийинроқ. Фломастерлар қадоғидаги ёзувни диққат билан ўқинг, унда маҳсулотнинг таркиби аниқ ёзилган бўлиши керак. Агар гулқоғозга сув асосли фломастер билан чизилган бўлса, пахта толали матони перекис-водород эритмасида ҳўллаб, чизиқларнинг устидан то улар ўчиб кетгунча эҳтиёткорлик билан юрғизиб чиқинг (марказдан четга қараб йўналтиринг). «Спиртли» фломастерда чизилганларини эса тиббий спиртга ҳўлланган пахта ёрдамида ўчиришингиз мумкин.\nМуҳим! Кўзга ташланадиган жойдаги чизиқларни ўчиришдан аввалшкаф ёки диван ортидаги пана жойда танлаган воситангизни қўллабкўринг.\nЖун матодан тикилган кийимлар ювилгач киришиб қолса...\nОшхонадаги шкафларда нохуш ҳид пайдо бўлса...\nШкафни аввал ичкаридан, кейин ташқаридан аввалига ҳўл, кейин қуруқ латта билан артинг. Сўнг шкаф токчаларига янги лимон ёки апельсин пўстини суртинг. Буни ойига бир марта амалга оширинг.\nЯна бир маслаҳат: музлаткичдаги нохуш ҳидни бартараф этиш учун пахтани аччиқ дамланган қаҳвада ҳўллаб олиб, кичкина пиёлага солинг ва музлаткич токчаларидан бирига қўйинг.\nКичкинтой диван ёки гилам устига «ёзилиб» қўйса…\nЯримта лимоннинг сувида ҳўлланган губка билан нам жойни яхшилаб артинг. Нохуш ҳидни йўқотишда сирка ва сув аралашмаси (1:4 нисбатда) ҳам яхши ёрдам беради. Эритмани ҳўл бўлган жойга пуркагич ёрдамида яхшилаб пурканг ва 5-10 дақиқага қолдиринг. Кейин ортиқча намликни ҳожатхона қоғозига шимдириб олинг.


16:10 / 18.11.2017\nМиллий хавфсизлик хизмати томонидан Ўзбекистон фуқароларини кейинчалик зўравонлик билан эксплуатация қилиш мақсадида РФга олиб чиқиш каналини йўлга қўйган уюшган гуруҳ фош қилинди ва тугатилди.\nГуруҳ аъзолари бўлмиш ака-ука Ядгаровлар фуқароларни ёллаш ва Краснодар ўлкасига жўнатиш билан шуғулланишган. Уларнинг шериги Россия фуқароси Тофик Мамедов эса фуқароларни эксплуатация қилиш билан шуғулланган. Мамедов ҳар бир мигрант учун ака-ука Ядгаровларга 300 АҚШ доллари миқдорида пул мукофоти ваъда қилган. Мазкур УЖГнинг қонунга зид фаолиятидан Андижон, Сурхондарё, Навоий ва Фарғона вилоятларида истиқомат қилувчи фуқаролар жабр кўришган.\nСирожиддин ва Зиёвиддин Ядгаровларга нисбатан қўзғатилган жиноий ишнинг судда кўриб чиқилиши якунларига кўра, уларга Ўзбекистон Республикаси ЖКнинг 135- ва 138-моддаларига (зўрлик ишлатиб ғайриқонуний равишда озодликдан маҳрум қилиш) кўра тегишли равишда 9 ва 8 йилга озодликдан маҳрум этиш жазоси тайинланди.


Ўзбек теннисини дунёга танитаётган қиз (фото)\n27 декабрь, 2016, 17:45\nМамлакатимизда аҳоли, айниқса, ёшларнинг спорт билан мунтазам шуғулланиши учун кенг имкониятлар яратилаётгани, замонавий спорт мажмуалари, болалар ва ўсмирлар спорт мактаблари фойдаланишга топширилаётгани, айниқса, қизлар ўртасида спортни ривожлантиришга қаратилаётган эътибор самарасида халқаро миқёсдаги нуфузли мусобақаларда мунтазам ғолиб ва совриндорлар қаторидан жой олиб, Ватанимиз шарафини дунёга танитаётган спортчи қизларимиз сафи тобора кенгайиб бормоқда.\nБугун мамлакатимизнинг барча ҳудудларида замонавий болалар спорти иншоотлари барпо этилмоқда. Халқаро андозалар даражасида жиҳозланган марказ ва секциялар, спорт комплекслари фаолият кўрсатмоқда. Айниқса, қизларнинг жисмоний тарбия ва спорт билан мунтазам шуғулланиши учун барча шароитлар муҳайё.\nТеннис бўйича Ўзбекистон миллий терма жамоаси аъзоси Сабина Шарипова ана шундай имкониятлардан унимли фойдаланиб, мамлакатимиз довруғини дунёга танитаётган истеъдодли ёшлардан. Спортчилар оиласида дунёга келган бу қиз оиладаги соғлом турмуш тарзи, спортга бўлган эътибор туфайли саккиз ёшида илк бора қўлига ракетка олиб, теннис тўгарагига борди.\nтўгаракда биринчи мураббийи Галина Супруновадан тенниснинг илк сирларини ўрганган жажжи қизалоқ мазкур спорт тури билан жиддий шуғулланиб, нуфузли турнирларда Ватанимиз шарафини муносиб ҳимоя қилишни ўз олдига мақсад қилди.\nСабина мамлакатимизда кўплаб спорт турлари каби теннисни янада оммалаштириш мақсадида Ўзбекистон Республикасининг Биринчи Президенти Ислом Каримовнинг 2008 йил 29 апрелдаги қарори билан ташкил этилган Республика олимпия захиралари теннис мактабининг илк қалдирғочларидан. У мазкур мактабда юқори малакали ўқитувчи ва мураббийлардан сабоқ олди, тажриба ва маҳоратини мунтазам ошириб борди. 2013 йили Республика олимпия захиралари коллежини тамомлаб, Ўзбекистон давлат жисмоний тарбия иниститутига ўқишга кирди.\nСабина шаҳар ва республика миқёсидаги мусобақаларда ғолибликни қўлга киритди ва ўн тўрт ёшида Ўзбекистон терма жамоасига қабул қилинди.\nХалқаро теннис федерацияси (ITF)нинг ўн олти ёшгача бўлган теннисчи қизлар рейтингида 12-поғонагача кўтарилди. “Катта дубулға” туркумига кирувчи “Australian opеn” турнирининг ўсмирлар ўртасидаги баҳсларида чорак финалга қадар етиб борди. Ўн беш ёшида пойтахтимизда Халқаро хотин-қизлар теннис уюшмаси (WTA) таснифига кирувчи “Тошкент опен” турнирида илк бора иштирок этди.\nСабина тез орада турли нуфузли мусобақаларда ўз иқтидорини намоён этди. Теннисчимиз халқаро майдондаги илк совринига 2010 йили Малайзиянинг Кучин шаҳрида ўтган турнирда қўлга киритди. 2012 йили Андижонда ўтган нуфузли мусобақада шоҳсупага кўтарилди.\n2013 йилда Қаршида Халқаро теннис федерацияси мусобақалар тақвимидан жой олган икки нуфузли турнирда зафар қучган Сабина ўша йили Қозоғистондаги мусобақада ғалаба қозонди. 2015 йили яна бир бор Қарши шаҳри мезбонлик қилган мусобақада биринчи бўлди.\n– Халқимизнинг ишончи, мураббийларимнинг маслаҳати ва қўллаб-қувватлаши ҳар қандай йирик мусобақада менга куч бағишлайди. Келгусида бундан-да юқори натижаларга эришиб, Ватанимиз шарафини дунёда янада юксалтиришга бор кучим ва маҳоратимни ишга соламан. Бу каби улкан мақсадимизни амалга ошириш учун биз ёшларда барча шарт-шароитлар мавжуд, – дейди Сабина.\nЖорий йилги спорт мавсуми ҳам истеъдодли спортчимиз учун муваффақиятли ўтмоқда. С.Шарипова 2016 йили ITF томонидан Андижонда, Ҳиндистонда, Хитойда ўтган мусобақаларда бош совринни қўлга киритди.\n– Мамлакатимизда қизларни спорт билан мунтазам шуғулланишлари учун яратиб берилаётган шароитлар юртимизнинг минглаб ёшлари каби қизимнинг ҳам саломатлигини мустаҳкамлашда, тафаккури, дунёқараши, ҳаёт тарзини тўғри шакллантиришда муҳим омил бўлмоқда, – дейди Сабинанинг онаси Динара Шарипова. – Қизим, халқаро мусобақаларда ғалаба қозонганида фахрланиб кетаман, кўзларимда қувонч ёшлари қалқийди. Спорт унинг иқтидорини кашф этди, уни юртимиз ва халқаро миқёсда танитди. Биз етолмаган орзуларимизга бугун фарзандларимиз эришмоқда.\nАйни кунларда мамлакатимиз хотин-қизлар терма жамоаси биринчи ракеткаси ўз маҳоратини ошириш устида тинимсиз изланиш олиб бормоқда. Ишонамизки, халқимизнинг ишончига сазовор бўлган спортчимиз келгусида теннис оламининг янги-янги чўққиларини забт этиши шубҳасиз.


Дрезденда муҳожирларга қарши норозилик намойишлари бўлиб ўтди\n12:30 / 23.08.2015\nГерманиянинг Дрезден шаҳри яқинида минглаб кишилар полиция билан тўқнашувлар келтириб чиқаришди.\nThe Independent нашрида ёзилишича, намойишчилар Германияга муҳожирларнинг қабул қилинишига қаршиликларини билдиришган.\nМаҳаллий полициянинг маълум қилишича, намойишчилар тош ва шиша идишлар билан Сурия ва Ироқдан келаётган муҳожирлар минган автобусларга ҳужум қилишган. Уларга қаршилик кўрсатган полициячилардан 31 нафари жароҳатланган. Намойишчилар кўздан ёш оқизувчи газлар қўлланиши орқали тўхтатилган.\nБундай намойишлар муҳожирларнинг Германиядаги бўш биноларга жойлаштирилиши ҳақидаги маълумотлардан кейин бошланди. Бундай намойишларни миллатчилик руҳидаги Миллий демократик партия аъзолари ташкил этишмоқда.\nТартибсизлик иштирокчилари орасида қанча киши ҳибсга олингани ҳақида аниқ маълумотлар йўқ.\nГермания Адлия вазири Хайко Маас бу тартибсизликларни қоралаб чиққан ва ўз твиттерида Германияда бу ҳолат туфайли ўзини хавфсиз ҳис қила олмаётгани" ҳақида ёзди.


Расман! Самвел Бабаян – “Локомотив” бош мураббийи\nСамвел Бабаян “Локомотив” футбол клубида бош мураббий сифатида иш бошлади.\n“Футбол мухлисларига яхши маълум, Самвел Бабаян асосан “Пахтакор” футбол клубидаги бир неча йиллик фаолияти орқали кенг жамоатчиликка танилган. Унинг катта тажрибаси ҳамда ўзбек футболидаги самарали меҳнатини инобатга олиб “Локомотив” ПФК уни бош мураббий сифатида клубга таклиф этди.\nСамвел Бабаян “Пахтакор”даги фаолияти давомида кўплаб ютуқларни қўлга киритган. У раҳбарлик қилган йиллари “Пахтакор” 9 бор мамлакат миллий чемпионати ҳамда 8-марта Ўʻзбекистон Кубоги ғолиби деб топилган. Бундан ташқари “Пахтакор”нинг икки бор Осиё чемпионлар лигаси ярим финалига қадар етиб боришида, шу қаторда 2002-йил мавсум якунларига кўра “Осиёнинг энг яхши футбол клуби” деб топилишида қўшган ҳиссаси катта.\nБундан ташқари Самвел Бабаян Ўзбекистон миллий терма жамоаси бош мураббийи сифатида ҳам самарали меҳнат қилган ҳамда унинг қўл остида 42 нафар футболчи мамлакат бош жамоасида ўз дебютини нишонлаган. Шунингдек, Самвел Вячеславович турли йилларда Оʻзбекистоннинг олимпия, ёшлар ва ўсмирлар терма жамоаларига “Пахтакор” менежери сифатида 200га яқин футболчиларни тарбиялаб берган. Яна шуни таъкидлаш жоиз, Самвел Бабаян ўзбек футболига қўшган улкан ҳиссаси туфайли икки бор Ўзбекистоннинг “Eнг яхши мураббийи” деб топилган.\nЎйлаймизки, шундай мутахассиснинг катта тажрибаси эндиликда “Локомотив” футбол клубининг янги ютуқларни қўлга киритишида қўл келади.\n“Локомотив” футбол клуби учун Самвел Бабаяндек етук футбол мутахассисини ўзаро ҳамкорлик асосида иш юритишга таклиф этиш катта шараф ҳисобланади ҳамда у кишининг кейинги фаолиятига омад тилаб қоламиз”, - дейилади “Локо” баёнотида.\nСамвел Бабаянга қуйидаги мураббийлар ёрдам беради:\nАлександар Галич (Сербия) – жисмоний тайёргарлик бўйича мураббий\nГригорий Колосовский – бош мураббий ёрдамчиси\nАнтон Мейранов – дарвозабонлар бўйича мураббий\nВиктор Жалилов – селекционер мураббий\nФахриддин Исамухамедов – жамоа маъмури (администратор)\nЛокомотив Самвел Бабаян\nЎзбекистон олимпия терма жамоасининг кечаги машғулоти қандай ўтди?\nДаврон Файзиев: Таркиб ва тактика танлашда хатога йўл қўйдим\nЎФА'нинг навбатдан ташқари Конференцияси бўлиб ўтди. Унда ташкилотга янги президент сайланди\nЎзбекистон олимпия терма жамоасининг БАА йиғини кундалиги: Биринчи кун


"Севинч" қароргоҳида таъмирлаш ишлари қандай кетаяпти? - "Севинч"\n"Севинч" > Янгиликлар > Медиа > Фоторепортажлар > «Севинч» қароргоҳида таъмирлаш ишлари қандай кетаяпти?\nАввал хабар қилганимиздек, “Шўртан газ кимё мажмуаси” раҳбарияти ташаббуси билан “Геолог” МССМда кенг кўламдаги таъмирлаш ишлари бошлаб юборилган эди. Тўғри, юртимизда коронавирус пандемияси туфайли жорий этилган карантин оқибатида таъмирлаш ишлари бир муддат тўхтаб қолди. Аммо айни кунларда бу жараён қизғин давом этмоқда.\nМаълумки, “Геолог” МССМда жуда кўплаб спорт иншоотлари жойлашган. Бу марказда стадион, спорт аренаси, замонавий бассейн, гимнастика, атлетика, шахмат-шашка, ҳар хил ўқув марказлари, фитнес хоналари, чўмилиш ҳавзаси ва бошқалар бор.\n“Геолог” маданий, спорт соғломлаштириш марказида таъмирлаш ишлари қандай кетаяпти. Ушбу марказда жойлашган “Севинч” футбол клуби қароргоҳидачи? Аввало шуни таъкидлаб ўтишни ҳоҳлардикки, клубимиз ихтиёридаги ётоқхона, ювиниш, кийиниш хоналари, ошхона ва ўқув хоналари тез кунларда фойдаланишга топширилиши кўзда тутилган.\nБиз ушбу таъмирлаш жараёни ҳақида фоторепортаж уюштирдик. Марҳамат томоша қилинг.\nБу “Севинч” клуби ошхонасининг ташқи кўриниши. Ошхонада ҳали таъмирлаш ишлари тўлиқ тугалланмаган бўлсада, амалга оширилган ишлар анча кўзга кўриниб қолди ва ошхона ташқи кўриниши мутлақо янги кўринишга эга бўлди.\nБу машҳур “Геолог” спорт аренаси, бу ерда не-не халқаро ва республика миқиёсидаги мусобақалар ўтказилмаган дейсиз. Бу ерда ҳозир сўнгги жиҳозлаш ва таъмирлаш ишлари кетаяпти.\nБу эса “Геолог” стадиони. Стадион трибуналари, йўлаклар, югуриш йўлаклари тўлиқ таъмирланади. Ўриндиқлар алмаштирилади. Югуриш йўлакларининг қопламалари янгилинади. Стадион муҳандислик коммунакациялари ҳам замон талаблари даражасида ўзгармоқда.\nЭнди “Севинч” футбол клуби ётоқхонасига ташриф буюрамиз. Ётоқхона хоналари, санитария узеллари, иш кабинетлари хуллас барчаси тўлиқ таъмирдан чиқарилмоқда. Жиҳозларнинг ҳаммаси тўлиқ янгиларига алмаштирилмоқда. Ётоқхона барча талабларга жавоб берадиган даражада ўзгармоқда. Ўйламизки, бу янгиликлар жамоамиз футболчиларининг кайфиятига – кайфият қўшажак.\nСтадион, яъни марказнинг ташқи кўриниши ҳамбошқача бўлади. Марказ ҳудудидаги йўлаклар қопламаси ҳам янгисига алмаштирилди.\nХуллас, бу марказда одам кўрса ҳаваси келадиган даражада ўзгаришлар амалга оширилмоқда.\n“Шўртан газ кимё мажмуаси” раҳбариятига, қурилиш ва таъмирлаш корхоналари раҳбариятига, энг асосийси бу ерда меҳнат қилаётган ишчиларга клубимиз номидан миннатдорчиликлар билдириб қоламиз!


Одамхўр: "Мен нечун унинг гўштини едим" - BBC O'zbek\nОдамхўр: "Мен нечун унинг гўштини едим"\nМарказий Африкада диний низолар пойтахт Бангида юз берган каннибализм - одамхўрлик амали билан ўзининг янги авж нуқтасига чиқди. Би-би-си мухбири Пол Вуд бу амалга қўл урган шахс билан учрашган, унинг ҳикояси кўнгилни хира қилиши мумкин.\nБир неча кун олдин мусулмон киши насронийлар тарафидан ўлдирилиб, қўл-оёқлари кесиб олинади. Кейин оломон орасидан бири омма кўз ўнгида мурданинг гўштини ейди.\nБиз филм олаётган жойга сариқ кийимли шахс яқинлашди ва мен қараб гапира бошлади.\n"Менман бузғунчи", деди у бузуқ француз тилида. Ҳайрон бўлганча, унинг қўлини сиқдим. Кўзим тор жинси шимига осилган ханжарга тушди. "Ёмон одам менман", дея такрорлади у.\nВужудимни нафрат ҳисси чулғаркан, мен каннибал - одамхўр билан сўзлашаётганимни англадим.\nТелефон камераларида жиноят ёзиб олинганди. Тасвирларда куйиб қорайиб кетган ва бурдаланган жасад кўча бўйлаб қий-чув қилаётган оломон томонидан судраб юрилгани, улардан бири эса, кесиб олинган оёқни қўлига олиб тишлаётгани кўринади.\nҚаршимда худди ўша сохт-сумбат тик турарди. У ҳатто видеотасвирдаги сариқ кийимида эди.\nБир неча лаҳза олдин мен ҳодисага даҳшат ичида гувоҳ бўлган Гислеин Нзото билан гаплашгандим. Унга кўра, ҳаммаси ўша мусулмоннинг автобусдан судраб туширилиши билан бошланган.\n"Одамлар унга ҳужум қилиб, тепа бошлашди. Бошининг орқасига тош билан уришди. Уни ўлдириб бўлганларидан кейин ҳам тўхташмади", дея ҳикоя қилади Нзото.\n"Кейин жасадга ўт қўйишди. У ерда 20га яқин ёш тўпланганди. Оёқни бутунлигича кесиб олишди. Бири гўштини ея бошлади. У 4 марта тишлади ва ютиб юборди. Гўшт хом, аммо куйдирилган эди", дея давом этади у.\n"Бу Бурунди тинчликни сақлаш кучлари кўз ўнгида юз берарди. Аскарлардан бири қайт қилди. Кейин у қуроли билан одамларни қува бошлади".\n'Мен қасос учун онт ичгандим'\nОдамхўрнинг исми Унджа Маглоре (Ouandja Magloire) эди. Аммо, айтишича, уни ҳозир "Қутурган ит" деб билишади.\nКўчанинг икки томонидан ҳам гавжум бозор бор. Ўта ранг-баранг кийим-бошлар, терини оқартирувчи упа-элик ва янги келтирилган нонлар тахлаб ташланган. Биз эса, ундан нега бу қадар ваҳшиёна ишга қўл урганини сўраш учун тинчроқ жойга бордик.\nУнджа менга мусулмонлар ҳомиладор хотини, қайнисинглиси ва унинг чақалоғини ўлдиришганини айтди.\nЎша куни у автобусда ўтирган кишини мусулмонга ўхшатган ва орқасидан тушган. Унджанинг ортидан эргашганлар сони эса, кўпайиб борган.\n"Биз уни кетидан тушгандик", дейди у. "Чорраҳага етиб борганида Бурунди аскарларини уни ҳимоя қилишган бўларди. Биз автобус ҳайдовчисига тўхташни айтдик. Ҳайдовчи: "Ҳақсиз, у мусулмон", деди.\nСуҳбатдошим жабрдийдани автобусдан судраб туширганларидан кейинги манзарани тасвирларди: "Мен унинг оёқларига тепдим. У йиқилиб тушди. Кўзларига пичоқ урдим".\n"Мусулмон! Мусулмон! Мусулмон! Мен унинг бошига ханжар урдим. Устидан бензин қуйдим. Ёқдим. Кейин оёғини суягига етгунча едим. Шунинг учун, одамлар мени Қутурган ит дейишади".\nВидеода "Қутурган ит" мамнуният билан лунжини тўлдириб чайнаётгани кўринади. Мен нима учун бундай қилгани ҳақидаги саволимни яна қайтардим.\n"Чунки, мен ғазаблангандим". Унинг бошқа изоҳи йўқ эди.\nИнтервю давомида унинг юзида на ғазаб ва на фахр, на бир бошқа ҳиссиётни кўринарди. Унинг сўзлаш оҳанги бир хил, кўзлари ва юзи маъносиз, ҳиссиз эди.\nОдамхўрликка тушунтириш борми?\nМен гаплашган гувоҳ Гислеин Нзотога кўра, ушшу гавжум кўчадан бирор киши жабрдийдага ёрдам беришга уринмаган.\n"Ҳеч ким", дейди у бошини силкитиб. "Ҳамма мусулмонлардан ғазабда. Бирор киши аралашишини кутиш мумкин эмас".\nУндан ҳам баттароғи эртаси кун юз берган. "Қутурган ит" марҳумнинг гўштидан қолганини намойишкорона ноннинг орасига қўйиб еган.\nГислеин мусулмонларнинг ўлдирилишини маъқулламаслигини, аммо ҳеч қурса бу иш сабабини англай олиши мумкинлигини айтади.\nОдамхўрликни эса, на у ва на мен суҳбатда бўлган бошқа насронийлар тушунтириб беришди. Улар ҳам каннибализмдан даҳшатга тушганлари, бироқ буни нимадан келиб чиқишини ҳеч қанақасига тушуна олмасликларини урғулашади.\nЭҳтимол, бу каби шафқатсизлик мувозанатини йўқотган шахснинг қўлидан келадиган ишдир. Ёки, динлараро нафратнинг натижасими?\nВа ё, дейди суҳбатдошим, бу иш сеҳр-жоду билан боғлиқдир?\nБиз учрашган насроний жангчилар одамхўрлик жоду билан боғлиқлигига ишонишади. Улар жангга турли туморлар тақиб киришади. Назорат нуқтасидаги жангчилардан бири менга баъзи туморларда улар ўлдирган одамлар гўшти ҳам бўлишини айтди.\n"Бизга ўқ ўтмайди", дейди уларнинг қўмондони ним табассум билан.\nБизнинг билишимизча, ушбу қарама-қаршиликда бошқа одамхўрлик ҳоллари юз бермаган. Аммо, Марказий Африка Республикасида ўхшаш ҳолатлар йўқ деб бўлмайди.\n1966-1979 йиллар ҳукумронлик қилган "Император" Бокасса ўз душманларини пишириб, расмий кечки дастурхоналарда тортганликда айбланади.\nФранцияда чоп этиладиган Пари Матч (Paris Match) журнали унинг саройидаги музлаткичда сақланган болалар танаси парчалари дея суратлар чоп қилганди.\n(Бокасса қудратдан ағдарилгач, маҳкамага тортилган. Қотиллик учун жазоланган, бироқ одамхўрликда айбдор топилмаганди).\nМамлакатда диний ва мазҳаблараро нафрат узоқ йиллик тарихга эга. Ушбу нафрат Чад ва Судандан ёлланма мусулмон аскарлар "Селека" қўзғолончиларига қўшилиши ортидан портлади.\nМамлакат 2013 йил мартида юз берган давлат тўнтаришидан сўнг ҳамон беқарор қолмоқда.\nЎшанда президент Франсуа Бозизе "Селека" исёнчилар гуруҳи томонидан ағдарилганди.\n"Селека" исёнчилар гуруҳи катта сондаги насронийларни ўлдириш, аёлларни зўрлаш ва мол-мулкларни талашда айбланади. Насронийлар ўзлари учун мудофаа гуруҳлари тузишган ва қотилликларга ўз улушларини қўшишмоқда.\nҒарб дипломатлари хорижий матбуотни, айниқса, Франция телерадио каналларини айблашади.\n"Мусулмонлар Насронийларга қарши" қабилидаги ҳикоялар нотўғри тақдим қилиниб, этник ва сиёсий зўравонликлар сабаб бўлгани айтилади. Дипломатларга кўра, бундай хабарлар икки жамоани қутблашувига хизмат қилган.\nМамлакатда 200га яқин этник гуруҳлар ва тил мавжуд.\nЎтган ҳафта ўзини вақтинчалик президент дея эълон қилган "Селека"нинг раҳбари Мишел Жотодия истеъфо бераркан, насронийлар тантана қилишди. Биз насронийлардан иборат оломоннинг: "Бугун биз мусулмонларни ўлдирамиз", дея қўшиқ куйлашаётганини тасвирга туширдик.\nЖотодия ва Бош вазир Николас Тянгайте қўшни давлатлар ва Франция босими остида, миллий ярашувга йўл очиш учун, 10 январда ўз лавозимларини тарк этдилар.\n"Қутурган ит" Маглоренинг жинояти фавқулодда ҳолат бўлиши мумкин. Балки, бу унинг ичидаги иблиснинг ишидир, мазҳабий ёки диний нафрат билан алоқаси йўқдир.\nАммо, биз Маглорени интервю қилар эканмиз, кичик сонли насронийлардан иборат оломон тўпланди. Одамлар унинг қўлини сиқишар, бошига уриб қўйишар, унга қараб жилмайишарди. Илк бор унинг юзида ҳам кулгу балқди. Бу ерда тўпланган одамлар учун "Қутурган ит" Маглоре қаҳрамон эди.\nМазкур ҳолат эса, Марказий Африка Республикаси келажаги борасида яхши нарсани башорат қилмайди.\nВидео Суриялик "одамхўр" билан юзма-юз


Янги парламент депутатлари Мирзиëевни мукофотлаш таклифини қарсаклар билан қарши олди\n17 апрел 2021, Тошкент вақти: 23:20\nШавкат Мирзиëев 22 декабрь кунги парламент сайловларида овоз бермоқда.\n20 январь куни Ўзбекистон Олий мажлиси Қонунчилик палатасининг янги сайланган депутатлари ўз илк мажлисини бошлади.\nМажлисда бевосита қатнашган маҳаллий мухбирларнинг билдиришича¸ 84-Тўйтепа сайлов округидан сайланган депутат Виктор Пак “мамлакатда улкан ўзгаришлар амалга оширилгани, энг узоқ қишлоқларгача янги ҳаёт кириб бораётгани”ни таъкидлаб¸ бу ўзгаришлар учун президент Шавкат Мирзиëевни тақдирлаш таклифини ўртага қўйган.\nБу таклифини “140 мингдан зиёд сайловчиси хоҳиш-иродаси ифода”си сифатида тақдим этган депутат Мирзиëевга давлат мукофоти беришни сўраган ва бу таклиф депутатларнинг гулдурос қарсаклари билан қарши олинган.\nОвозга қўйилса¸ якдиллик билан қабул қилиниши кутилган бу таклифни Шавкат Мирзиëев “камтарлик билан рад этган”.\n“Халқимиз менга энг катта унвон бериб бўлган. Бундан юксак унвон бўлмаса керак. Бу – халқ ишончи!”¸ деб иқтибос келтирди Мирзиëевдан маҳаллий нашрлар.\nМарказий Осиëнинг авторитар раҳбарлари ижроия ҳокимияти назоратида бўлган парламент ва турли кенгашлар воситасида ўзларига давлатнинг энг олий мукофотлари ва турли мақомлар беришни урф қилган.\nХусусан¸ Туркманистон ва Тожикистон президентларига миллий парламентлар ташаббуси билан "аркадаг" ва "миллат пешвоси" деган махсус мақом берилган бўлса¸ Қозоғистоннинг биринчи президенти Нурсултон Назарбоевга "элбоши" титули берилган.


Озарбайжонда референдум Илҳом Алиев президентлик муддатини узайтирди\nОзарбайжонда референдум давомида президентлик муддатининг беш йилдан етти йилгача узайтирилиши маъқулланди. Бу тўғрисида сешанба куни мамлакат сайлов комиссиясининг вакиллари хабар қилишди.\nДавлат сайлов комиссияси айтишича, аксарият кўпчилик, сайловчиларнинг 91,2 фоизи, президентлик муддатини узайтиришни қўллаб-қувватлашди. Комиссия бошлиғи Мазахир Панахов гапига қараганда, референдум шаффоф тарзда ўтказилди.\nРеферендум танқидчилари таъкидлашича, у мамлакатни 2003 йилдан бери бошқариб келаётган президент Илҳом Алиевга мисли йўқ ваколатлар тақдим этади.\nЕвропа Иттифоқи Озарбайжонда ўтказилган референдумни танқид остига олиб бўлди ва уни мамлакат демократик ривожланишига берилган зарба деб таърифлади. Amnesty International ҳуқуқни муҳофаза қилувчи ташкилот конституцияга таклиф этилган ўзгартиришларнинг танқиди билан чиққанларни таъқиб этиш, уларга таҳдид қилиш ва қамоққа олишни қоралади.\n2003 йилда Илҳом Алиев Озарбайжон президенти лавозимини отасидан қабул қилиб олган. Беш йилдан кейин у яна давлат раҳбари сайловларида ғолиб чиқди. 2009 йилда Алиев референдум ўтказди, унинг натижаларига кўра конституцияга президентликка сайлашда икки марта кетма-кет қатнашишга имкон берадиган ўзгартириш киритилди. 2013 йилда у учинчи муддатга президентликка сайланган.


“Ўзбекистон ёшлар иттифоқи стипендияси” ғолиблари аниқланди. Энди улар Ёшлар иттифоқидан қанча пул олишади?\nТанловда ғолиб чиққан 14 номзод 10 ой давомида “Ўзбекистон ёшлар иттифоқи стипендияси”ни олади.\nТест синовлари қандай бўлади? Энг муҳим ўзгаришлар нималардан иборат?\nҲужжат топшириш пулли бўлади. Абитуриентларнинг ҳужжат топширишидан пул йиғиб олинишидан бирламчи мақсад нимада?\nОлдинги ўқув йилларида таълим муассасаларини тугатган абитуриентлардан тест синовларида иштирок этиши учун энг кам иш ҳақининг бир баробарига тенг миқдорида йиғим ундириш таклиф этилмоқда\nСОҒЛИҚНИ САҚЛАШ ВАЗИРЛИГИ. Юртимизда аёлларда учрайдиган бачадон бўйни саратонининг олдини олишга қаратилган Одам папилломаси вирусига қарши вакцина жорий қилинмоқда.\n“Пульмонология” магистрлари давлат грантлари асосида ўқитилади\nОлий таълим муассасаларининг иқтидорлик талабаларига бериладиган стипендиялар эндиликда яна биттага кўпайди.\nЎзбек олими 51 йиллик илмий фаолиятидан сўнг фан доктори бўлди\nОлим 79 ёшида фан доктори бўлди.\nЖаҳон иқтисодиёти ва дипломатия университетида “Сиёсатшунослик” кафедраси тузилди\nЖаҳон иқтисодиёти ва дипломатия университетида сиёсатшунослик йўналиши бўйича 2019/2020 ўқув йили учун қабул квоталари белгиланди\nБугунги кунда мамлакатимизда таълим сифатни юқори босқичга кўтариш, айниқса халқаро тадқиқотларда иштирок этиб, мамлакатимиз олий таълим муассасаларини дунё университетлари рўйхатига киритиш асосий масалалардан бири ҳисобланади.\nЎзбекистон халқ таълими делегацияси Жаҳон таълим форумида иштирок этди\nХалқ таълими вазирлиги делегацияси 21-25 январь кунлари Лондонда бўлиб ўтган Жаҳон таълим форумида иштирок этди.\nҚибрайда “Олимлар шаҳарчаси“ қурилади\nТошкент вилояти Қибрай туманидаги 60 гектар майдонда “Олимлар шаҳарчаси” барпо этилади. Мазкур шаҳарчага Ўзбекистон Республикаси Фанлар академиясининг илмий-тадқиқот институтлари жойлаштирилади.\nБугунги кунда ўқувчи-ёшларнинг замонавий билим ва касб-ҳунарларни пухта ўзлаштириши, истеъдод ва салоҳиятини намоён этиши муҳим аҳамият касб этади.\nТаҳлилларнинг кўрсатишича, ушбу яратилган янги навлар толасининг сифати унга саноат ишлаб чиқариши томонидан қўйилган талабларга жавоб беради.


Янгийўлда 1 июнь куни болалар боғчаси фойдаланишга топширилади\nФаолият 29 May 2018 17:24 292\nТошкент вилояти Янгийўл шаҳридаги “Мумтозбегим Шоҳсаройи” хусусий болалар боғчаси яқин кунларда фойдаланишга топширилади. Мазкур муассасада 11 нафар ходим иш ўрни билан таъминланди, шулардан 2 нафари коллеж битирувчиларидир.\n— Болажонларимизнинг бўш вақтини мазмунли ўтказиш мақсадида 3 хил тил ўзбек, рус ва инглиз тиллари, гимнастика, рақс, карате, таеквондо, шашка, шахмат, расм чизиш тўгараклари ташкил этилди, - дейди “Мумтозбегим Шоҳсаройи” хусусий болалар боғчаси мудираси Сетора Абдурасулова. — Хусусий боғчамизнинг расмий очилиши бўлиб ўтмаган бўлсада, ҳозирда 50 ўринга мўлжалланган жойимиз болажонлар билан тўлиб, яна 30 нафар болажон заҳирага олинган.\nШунингдек, йирик лойиҳаларимиздан яна бири 300 ўринга мўлжалланган хусусий болалар боғчаси ва ўрта таълим мактаб биносининг қурилиш ишлари бошлаб юборилган. Мазкур муассаса биносининг тантанали очилиш маросими 1-сентябрь куни бўлиб ўтиши режалаштирилган.\nЗамон талабларига тўлиқ мос келадиган ушбу масканлар келажагимиз эгаларининг баркамол бўлиб улғайишига хизмат қилади.


Темурхўжа Абдухолиқов: “Хорватияда келишилган ўйинларнинг иси ҳам йўқ” / CHAMPIONAT.asia\nТемурхўжа Абдухолиқов: “Хорватияда келишилган ўйинларнинг иси ҳам йўқ”\n01 апр 20:19\nХорватия олий лигасида фаолият олиб бораётган Темурхўжа Абдухолиқов ўтган ҳафта чемпионатдаги дастлабки голини нишонлади.\n«Хайдук» (Сплит) шарафини ҳимоя қилаётган ҳамюртимиз «Задар»га қарши кечган уй ўйинида жамоасининг илк голини ўз ҳисобига ёзиб қўйди. Учрашувда сплитликлар зафар қучишди - 3:1. Ўйинда тўлиқ ҳаракатланган Темурхўжа 15-дақиқада рақиб дарвозасини ишғол қилди. Бу ўзбекистонлик футболчилар томонидан Хорватия чемпионатида урилган дастлабки гол сифатида тарихга кирди. «Хайдук» 28та учрашувдан 55 очко тўплаб, мусобақа жадвалининг 2-поғонасида бормоқда. Биз айнан «Задар»га қарши учрашувдан сўнг истеъдодли ҳужумчимиздан интервью олдик.\n- Темурхўжа, аввало, илк гол билан табриклаймиз. Умуман, ўйиндан қандай таассуротлар олдингиз?\n- Табрик учун раҳмат. Энг муҳими, голларим ҳисобини очиб олдим. Ўйиннинг ўзига келсак, қийин кечди, дея олмайман. Ўртамиёна клубга қарши майдонга тушдик. «Задар» футболчилари жиддий қаршилик кўрсатишмади. Муҳими, навбатдаги 3 очкони қўлга киритдик.\n- Ўз голингизни қандай нишонладингиз? Одатдагидекми ёки...?\n- Жуда оддий. Ортиқча эҳтиросларга берилмадим. Жамоадошларим табриклашди. Ўйиндан кейин бош мураббий ҳам хурсанд эканлигини айтди. Менга шунинг ўзи етади.\n- Ҳал қилувчи ўйинларнинг бирида пешқадам Загребнинг «Динамо» клубига 0:2 ҳисобида имкониятни бой бердинглар. Ўша учрашувда рақиб ҳақиқатдан ҳам, кучли эдими ёки мағлубиятга ўзинглар замин яратиб бердинглар?\n- Энг аламлиси, ўз майдонимизда мағлубиятга учрадик. Чемпионлик учун курашда асосий рақибдан енгилиш жуда оғир. «Динамо» Хорватия футболининг байроқдори ҳисобланади. Бошқа клубларга қараганда, сезиларли даражада кучли. Лекин енгилмас, деб бўлмайди. Ўша куни ўйинимиз умуман қовушмади. На ҳимоя ва на ҳужумда муваффақиятга эришдик. Ўз айбимиз билан рақибга 3 очкони тақдим этдик. Загребликлар биринчи голни пенальтидан уришди. Иккинчисини эса, сўнгги дақиқаларда ўтказиб юбордик. Таваккал қилиб, ёппасига ҳужумга ўтиб кетган эдик. Ҳатто дарвозабонимиз ҳам стантдарт вазиятда рақиб жарима майдончасига етиб борганди. Бу хатони тажрибали рақиблар кечиришмади.\n- Айнан ушбу мағлубият жамоангизнинг чемпионлик учун курашиш имкониятини кескин камайтириб юборди. Энди бор эътибор 2-ўринни мустаҳкамлаш учун қаратиладими?\n- Мақсадимиз ҳар бир ўйинда ғалаба қозониш. Лекин фақат хоҳиш билан иш битмайди. Тўғри, чемпионлик ҳақида ўйлаш қийин бўлиб қолди. Аммо охиригача курашамиз. Жамоа олдига қўйилган асосий вазифа - еврокубокларга бериладиган йўлланмалардан бирини қўлга киритиш.\n- Аввалроқ 2та сафар ўйинида ҳам 1:1 ҳисобида дуранг ўйнаб, қимматли очколарни бой бердинглар. Уларда ғалаба қозониш имконияти бормиди?\n- Мен сафар ўйинларига бормадим. Бироз бетоб бўлиб қолганим учун Сплитда қолдим. Бунинг натижасида 10 кун машғулотларда қатнашолмадим. «Динамо»га қарши кечган баҳсдагина майдонга қайтдим.\n- Умуман, Хорватия чемпионати қандай таассурот қолдиряпти? У ерга боришдан аввал қандай тасаввурга эга эдингиз? Тахминлар ўзини оқладими?\n- Таассуротлар яхши. Осон ўйиннинг ўзи йўқ. Ҳар бир учрашув сўнгги дақиқаларга қадар муросасиз курашлар остида ўтади. Стадионга мухлислар кўп киришяпти. Ўзбекистон чемпионати билан таққослаганда, плюс томонлари етарли. Хорватия чемпионатида футбол тезроқ. Жисмоний тайёргарликка ҳам катта эътибор қаратилади. Кейин бу ерда келишилган ўйинлар йўқ. Ҳар ҳолда, шу кунгача бунга гувоҳ бўлмадим, заррача исини ҳам сезмадим. Бир сўз билан айтганда, Хорватия чемпионати бизнинг олий лигадан кучли экан.\n- Машғулотларда фарқ сездингизми?\n- Ҳа, фарқ бор. Таъбир жоиз бўлса, машғулотлар ўйиндан ҳам қийин. Яхшигина тер тўкишга тўғри келяпти.\n- Янги муҳитга мослашиш қийин кечмаяптими?\n- Ростини айтсам, қийин кечди. Бетоб бўлиб қолишим ҳам шундан далолат беради. Ўйлайманки, қийинчиликлар ортда қолди. Таомлар, одатлар ўзгача. Ўзимизнинг Ўзбекистонга етмайди. Мусофирчилик экан, чидаймиз, шу йўлни ўзим танладим.\n- Клуб базасида яшаяпсизми ёки алоҳида уй беришди?\n- Алоҳида уй беришган.\n- Тил масаласида муаммо бўлмаса керак...\n- Рус тилида гаплашяпман. Қолаверса, озми-кўп инглиз тилини ҳам биламан.\n- Жамоада кимлар билан яқиндан дўстлашиб олдингиз?\n- Грузиялик Георги Илурудзе билан. Умуман, жамоада аҳилмиз. Ҳеч қандай муаммо йўқ.\n- «Хайдук» бош мураббийи Игор Тудор вақтида машҳур футболчи бўлган. У сизга қандай кўрсатмалар беряпти? Соф ҳужумчи сифатида ўйнаяпсизми?\n- Ҳа, соф ҳужумчиман. Зиммамга доимий равишда рақиб жарима майдонида босим уюштириш юклатилган. Мураббий рақиб футболчиларининг эркин ҳаракат қилишларига имконият қолдирмасликни уқтиради. Шахсан ўзимга эркин ҳаракат қилишим, энг муҳими, қўрқмаслигим кераклигини айтади.\n- Ўзингизда ўзгариш сездингизми?\n- Албатта. Европа барибир, Европада! Ишонч янада ошди.\n- Ҳакамлик масаласи қандай экан?\n- Шу кунгача 5та ўйинда майдонга тушган бўлсам, ҳали бирор марта ҳакамларга эътироз билдирилганини кўрмадим. Нафақат мезбон жамоа, балки меҳмонлар томонидан ҳам ўта жиддий эътирозлар бўлмади.\n- Собиқ жамоангиз «Пахтакор»нинг ўйинларини кузатиб боряпсизми?\n- Бўлмасам-чи? Интернет орқали тур ўйинларидан хабардор бўлиб турибман. Қолаверса, дўстларим билан телефонда гаплашаман. Кўз тегмасин, «Пахтакор» дастлабки 3та ўйинда 100 фоизлик натижага эришди. Собиқ жамоамнинг бу йил чемпион бўлишини чин дилдан истайман ва дўстларимга бу борада омад тилайман.\nМанба\t: olamsport.com, "ИнтерФУТБОЛ" газетаси


Янги Зеландия коронавирусдан ҳоли оролни туризм марказига айлантирмоқчи - Zamin.uz\nҲозирда Янги Зеландияга четдан келадиган барча одамлар 14 кунлик карантинга олиниши белгилаб қўйилган. Лекин Янги Зеландия ичидаги одамлар деярли нормал ҳаётдан завқ олиб яшашмоқда. Бу мамлакатда ижтимоий масофаланиш қоидаси бекор қилинган, томошабинларнинг спорт мусобақалари ва маданий тадбирларга киришларига рухсат берилган. “Замин” янгиликларини “Youtube”да кузатиб боринг\nЯнги Зеландия коронавирус муаммосини қандай ҳал қилди?\n3-05-2020, 12:20, Дунё\nКоронавирусдан холи мамлакатлар рўйхати тузилди\n23-04-2020, 07:14, Дунё\nАвстралия ва Янги Зеландиянинг коронавирусга қарши курашдаги муваффақияти сабаблари маълум қилинди\n18-04-2020, 06:28, Дунё\n3-04-2020, 20:20, Дунё\n7-02-2020, 10:50, Дунё\n24-03-2019, 23:13, Дунё


Сайловда сенсация: Кетмонов ЎзЛиДеПни қонун бузганликда айблади – mulkdor.com\nСайловда сенсация: Кетмонов ЎзЛиДеПни қонун бузганликда айблади\nDecember 24 2014, 10:12\n22 декабрь куни Ўзбекистон Халқ демократик партияси Марказий Кенгаши якшанба кунги парламент сайловнинг дастлабки натижаларига бағишланган брифинг ўтказган, унда партия Марказий Кенгаши раиси Ҳотамжон Кетмоновнинг сўзга чиққан.\nКетмонов Ўзбекистон Либерал-демократик партиясини сайловолди тарғиботда қонунларни бузганликда айблади:\n“Айтиш жоизки, биз ўз олдимизга катта вазифалар қўйган эдик ва уларга эришиш йўлида қонун талабларига риоя этган ҳолда тарғибот ишларини олиб бордик. Лекин бошқа айрим сиёсий партиялар фаолиятида сайловнинг қонунийлик ва адолатлилик каби асосий тамойилларига тўлиқ риоя қилмаслик ҳолатлари кузатилди. Хусусан, ЎзЛиДеП тарғибот-ташвиқот жараёнларида қонунни четлаб ўтган ҳоллар кўзга ташланди”.\nАммо Кемоновнинг бундай қонунбузарликлар учун ЎзЛиДеПга нисбатан бирор қонуний чора кўрилишини талаб этгани ёки этмагани маълум эмас. Аксинча, ХДП раҳбарининг фикрича, партиянинг сайловда янада юқори ўрин эгаллай олмаганига сабаб, мавжуд имкониятлардан етарлича фойдаланмаслик бўлган.\n“Шундан келиб чиқиб, 2015 йилнинг 4 январь куни бўлиб ўтадиган такрорий сайловларга қаттиқ тайёрланиб, кўпроқ ўрин олиш учун бор имкониятларимизни ишга соламиз”, – деди расмий мухолифат парияси раҳбари Кетмонов.


DataLife Engine > Версия для печати > Аждодлар жасоратининг тимсоли\nDataLife Engine > Жамият > Аждодлар жасоратининг тимсоли\n14-05-2020, 13:49. Разместил: User\nЖиззах шаҳридаги "Ўрда" экологик боғидаги анфитеатрга ўрнатилган катта экран қаршисига йиғилганбир гуруҳ Иккинчи жаҳон уруши ва меҳнат фронти қатнашчилари давлатимиз раҳбарининг табригини тингладилар.\n— Фашизм устидан қозонилган ғалабанинг нақадар аҳамиятли эканлигини сўз билан ифодалаш қийин, — дейди тадбир иштирокчиси, ғаллаороллик уруш фахрийси Отабой Омонов. —Унинг нечоғли улуғлигини Президентимиз ўз нутқида батафсил очиб берди. Мамлакатимизда ҳар доим уруш фахрийларига катта эътибор берилган. БироқПрезидентимизнинг нутқини тинглаб, эътибор бериш дегани фақат кексаларга яхши шароит яратиш, мукофотлашгина эмас, балки инсоният тарихидаги энг катта урушда халқимизнинг ғалабага қўшган ҳиссасига тўла баҳо бериш, унинг аҳамиятини ёшларга етказиш эканлигига амин бўлдим. Айнан шу мақсадда пойтахтимизда Ғалаба боғи барпо этилиб, шон-шуҳрат музейи ташкил этилгани жуда катта савоб иш бўлди.\nЙиллар ўтгани сайин уруш даҳшатларини бошидан кечирганлар тобора камайиб бораётир. Вилоятимиздан фронтга сафарбар этилган 39 минг 620 нафар йигитларнинг 28 минг 212 нафари жангларда турли жароҳатларолиб,урушдан мажруҳ бўлиб қайтдилар. 11 минг 408 нафар асл йигитлар эса жангоҳларда жон бердилар.\n— Пойтахтимиз Тошкентда ўтказилган буюк Ғалабанинг 75 йиллиги ҳамда Хотира ва Қадрлаш кунига бағишланган тантанали маросимда иштирок этишга муяссар бўлдим, — дейди бахмаллик уруш ветерани Ғиёс ота Бекамов. —Ойнаи жаҳонда Президентимиз бизни, биз эса давлатимиз раҳбарини кўриб, тинглаб турдик. Карантин туфайли узоқдан бўлсада, шундай дийдорлашув насиб этганидан барчамиз беҳад мамнун бўлдик.\nУруш хотиралари, қаҳрамонларга қўйилган ёдгорликлар, улар ҳақидаги китоблар шунчаки томоша қиладиган нарса эмас, балки, Ватанимиз тарихидир. Унда халқимизнинг қаҳрамонлиги, Ватанга муҳаббати акс этган. Президентимиз нутқида бу ишнинг нечоғли зарурлиги ҳаётдан олинган аниқ мисоллар билан кўрсатиб берилди. Буюк ғалабанинг 75 йиллик қутлуғ айёмида Ватан учун қурбон бўлган юртдошларимиз хотирасини абадийлаштириш бўйича қилинган савобли ишлар ўтганларнинг руҳларини шод этди. Халқимизнинг асл фарзандларига бўлган ҳурматини янада оширди.


Зўравонлик замиридаги зулм ёхуд зўрлик ишлатмоқчи бўлганлар жазосиз қолмайди (2019 йил, 34-35 сон) | Insonvaqonun.uz\nБош саҳифа/Олам ва одам/Зўравонлик замиридаги зулм ёхуд зўрлик ишлатмоқчи бўлганлар жазосиз қолмайди (2019 йил, 34-35 сон)\nЗўравонлик замиридаги зулм ёхуд зўрлик ишлатмоқчи бўлганлар жазосиз қолмайди (2019 йил, 34-35 сон)\nЗўравонлик иллати ҳақида узоқ вақт мамлакатимизда ҳеч нима дейилмади ва бугун бу борада очиқ гапирилмоқда.\n— Тақдир тақозоси билан турмуш ўртоғим билан қўшни давлатга кетдик. Ҳаётимиз яхши эди. Кейинчалик кичик, арзимас баҳоналар билан орамизда жанжал чиқа бошлади. Оиламиздан файз кўтарилди. Тинчимиз йўқолди. Афсус, муносабатларимиз яхшиланмади. Турмуш ўртоғим мени ёш болам билан ижара уйимизда ташлаб кетди. Қизим жуда ёш. Ишсиз, иложсиз қолдим. Кунимиз зўрға ўтарди. Нонга зор бўлган пайтлар ҳам бўлди. Илинж кутардим. Лекин ўзга юртда ким ҳам дардингга шерик бўлай деб турибди, дейсиз. Давлатимизга қайтай десам, қўлимда на ҳужжат, на пул бор... Қариндошларимдан нажот сўрасам, ҳужжатларимиз йўқлиги учун олиб кета олишмаслигини айтишди. Шунда холам Хотин-қизлар қўмитасига ёрдам сўраб мурожаат қилибди. Ишонасизми, улар тез кунда ҳужжатларимизни тайёрлаб, йўл ҳаражатларимизни тўлаб, ватанимизга қайтишга ёрдам беришди. Республика реабилитация ва мослаштирув марказининг Жиззах вилоят ҳудудий маркази томонидан боламга ва менга катта ёрдам кўрсатилди. Болам келганимизда йигирма кун иситмалади. Марказ томонидан тез тиббий ёрдам кўрсатилиб, шифохонага ётқизишди. Дори-дармонлар билан таъминлашди. Кейин яна марказга қайтдик. Бундан ташқари, мен учун руҳшунос ажратилган. Биласизми, мана шу суҳбатлар, эътибордан ҳаётга, ўзимга бўлган ишончим ортди. Ҳаммаси ортда қолиб кетганига ишонаяпман. Ўша қийинчиликда ўтган кунларимда руҳим синган, кераксиз матоҳдек бўлиб қолгандим. Ҳатто, болам ҳам кўзимга кўринмасди. Жонимга қасд қилишга ҳам урингандим...\nЛекин қоронғулик орқасидан ёруғ кунлар келиши рост экан. Марказдан миннатдорман. Ҳозир шахсий бизнесимни йўлга қўйиб, фарзандим келажагини мустаҳкамламоқчиман. Бу йўлда қадамларимни бошладим.\nЖабрдийданинг исм-шарифини келтирмадик. Бу аёлга ҳозирда Жиззахда тиббий, руҳий, ижтимоий, педагогик, ҳуқуқий ва бошқа зарур ёрдамлар кўрсатилмоқда.\nАёл билан суҳбатлашар эканмиз, кўнглимизда марказ фаолияти билан яқиндан танишиш истаги пайдо бўлди. Бундай марказлар очилганига ҳам яқин кунларда бир йил тўлади. Аввало, Зўрлик ишлатишдан жабр кўрган шахсларни реабилитация қилиш ва мослаштириш ҳамда ўз жонига қасд қилишнинг олдини олиш республика марказига йўл олдик. Марказ учун янги бино қурилиши тугалланибди. Шу кунларда бинонинг расмий очилиши бўлишини айтиб, марказ раҳбари кутиб олди. Учинчи қаватга кўтарилар эканмиз, йўл-йўлакай хона эшикларига ёзилган ёзувларни ўқиймиз. Руҳшунос, юрисконсульт, ҳамшира, маслаҳат хонаси ва бошқалар... Бу хоналарда ҳаётда қийинчиликка учраган, зўрлик ишлатишдан жабрланган аёлларга ёрдам кўрсатилар экан.\nЗўрлик ишлатишдан жабр кўрган шахсларни реабилитация қилиш ва мослаштириш ҳамда ўз жонига қасд қилишнинг олдини олиш республика маркази раҳбари:\n— Бугунги кунда хотин-қизларнинг жамиятда ва оилада ўз ўрнига эга ҳамда аёллар ва эркакларнинг тенг ҳуқуқли бўлиши, шу билан бирга сиёсий, ижтимоий, иқтисодий жараёнларда фаол ва эркин фаолият юритишлари учун давлатимиз томонидан жуда катта эркинликлар, имтиёзлар яратилган. Жумладан, республика бўйлаб Ўзбекистон Хотин-қизлар қўмитасининг ҳудудий бўлинмалари ҳузурида зўрлик ишлатишдан жабр кўрган шахсларни реабилитация қилиш ва мослаштириш ҳамда ўз жонига қасд қилишнинг олдини олиш марказлари ташкил этилгани ҳам шу эътибор исботидир. Марказларнинг асосий вазифаси аёлларимизни ҳуқуқий ҳимояга олиш. Уларнинг жамиятда ва оилада зўрлик ишлатишдан, жабр кўришдан ҳимоялашдан иборат. Бугунги кунда республикамизда марказлар 167 тага етди. Ушбу марказлар орқали аёлларга сифатли тиббий, психологик ва ҳуқуқий ёрдам кўрсатиб келинмоқда. Бу марказларга вилоятларимиздан минглаб аёллардан мурожаатлар бўлди.\nМарказнинг яна бир мақсади зўрлик ишлатишдан жабр кўрган аёлларнинг ўз жонига қасд қилиш ҳолатларини олдини олишдан иборат. Чунки бугунги кунда жамиятдаги энг катта муаммолардан бири — моддий қийинчиликдан ёки оилага мослаша олмаганидан, эри ёки қайнонасидан жабр кўриб, нафақат ўзининг, балки фарзандларининг ҳам жонига қасд қилган аёллар учраб турибди. Бу оғриқли муаммоларимиздан бири. Руҳий босим остида яшаб келиш натижасида кўплаб руҳий ҳасталиклар кузатилади. Баъзан жуда оддий кўринган кичик оилавий низолар ҳам бора-бора жиддий психосоматик касалликларни келтириб чиқариши сир эмас. Марказлар иш бошлаганидан буён аёлларнинг ўз жонига қасд қилиш ҳолатлари камайганлигини кўришимиз мумкин.\nМарказ томонидан мутасадди ташкилотлар билан ҳамкорликда жабрланганларнинг оила аъзолари билан ўтказилаётган суҳбатлар, профилактик чора-тадбирлар ҳам яхши самара бераяпти. Ҳамкорликдаги фаолият натижасида уларнинг оила аъзолари билан ҳар томонлама келишувга эришаяпмиз. Қувонарлиси, бизга мурожаат қилаётган аёллар ўз уйига қайтаяпти. Мажбурликдан эмас, тушунган ҳолда қайтаяпти. Оиласи сақланиб қолаяпти.\nМарказ томонидан амалга оширилаётган яна бир эзгу ишни айтиб ўтмоқчиман. Марказга мурожаат қилган аёлларнинг аксарияти ишсиз. Қўлида касб-ҳунари йўқ. Моддий аҳволи оғир. Қолаверса, оила аъзолари зўравонлигига учраб келган. Шу сабабли уларга қатъият, куч, ўзига бўлган ишончни орттириш мақсадида тадбиркорлик билан шуғулланишлари учун кенг имкониятлар яратиб бераяпмиз. Аввало, бу соҳани ўзлаштиришларига кўмаклашиб, кейин эса бизнесларини йўлга қўйишлари учун кредитлар ажратилишига кўмаклашаяпмиз.\nБугунги кунда ушбу марказларга 8 минг 822 нафар хотин-қиз мурожаат этиб, уларнинг 1 минг 316 нафарига тиббий, 2 минг 276 нафарига психологик, 1 минг 793 нафарига ҳуқуқий ёрдам кўрсатилиб, 1 минг 148 нафар хотин-қизларнинг бандлиги таъминланди, 886 нафар хотин-қизларга кредит олишга кўмаклашилди.\nАйтганча, бу Марказ билан боғланиш учун ягона қисқа рақамли “1146” “Ишонч телефони”га мурожаат қилиш мумкин. “Ишонч телефони” 24 соат давомида хизматингизда. Бунда мурожаатчи истагига кўра, унинг шахси ва мурожаати сир сақланиши кафолатланади.\nТаъкидлаш жоиз, Олий Мажлис Сенатининг йигирма биринчи ялпи мажлисида “Хотин-қизларни тазйиқлар ва зўравонликдан ҳимоя қилиш тўғрисида”ги Ўзбекистон Республикаси Қонуни кўриб чиқилди.\nҚонуннинг мақсади хотин-қизларни турмушда, иш жойларида, таълим муассасаларида ҳамда бошқа жойларда тазйиқлар ва зўравонликнинг барча шаклларидан ҳимоя қилишга қаратилган.\nЗўрлик ишлатишга ўрганган ва бунга одатий ҳолат сифатида қараган шахслар қонун олдида жавоб беришлари жорий этилди. Илгаригидек, қайнона-келин муносабатларидаги можаролар, оилада ҳукмронлигини намоён қиламан, деб аёлига азоб берадиган зўравон эр ёки зулмкор оила вакилларига жавобгарлик муқаррарлиги белгиланмоқда. Бир сўз билан айтганда, аёллар ҳуқуқлари ва қонуний манфаатлари ҳимояси кучайтирилмоқда.\nҚонунда жабрланувчига қуйидаги ҳуқуқлар берилган. Жумладан:\nўзига нисбатан тазйиқ ва зўравонлик содир этилгани ёки уларни содир этиш таҳдиди тўғрисида ариза билан тегишли ваколатли органлар ҳамда ташкилотларга ёхуд судга мурожаат этиш;\nмахсус марказларда, шунингдек, бепул “Ишонч телефони” орқали бепул ҳуқуқий маслаҳат, ижтимоий, психологик, тиббий ва бошқа ёрдам олиш;\nички ишлар органларига ҳимоя ордери бериш тўғрисидаги талаб билан мурожаат қилиш, ҳимоя ордери шартлари бузилган тақдирда уларни бу ҳақда хабардор қилиш;\nсодир этилган тазйиқ ва зўравонлик натижасида ўзига етказилган моддий ҳамда маънавий зарарни қоплаш талаби билан судга мурожаат этиш.\nБундан ташқари, тазйиқ ва зўравонликдан жабрланувчи етказилган моддий ҳамда маънавий зарарни қоплаш тўғрисида ариза билан судга мурожаат этганида давлат божи тўлашдан озод қилинади.\nШунингдек, Қонунда ҳимоя ордери ҳақида ҳам сўз боради. Хўш, ҳимоя ордери ўзи нима?\nҲимоя ордери — тазйиқ ва зўравонликдан жабр кўрган шахсга давлат ҳимоясини тақдим этувчи ва аёлга тазйиқ ўтказаётган ёки унга нисбатан зўравонлик содир этган шахсга ёки бир гуруҳ шахсларга ушбу Қонунда белгиланган таъсир чораларини қўллашга сабаб бўлувчи ҳужжат ҳисобланади.\nҲимоя ордери орқали шахс бундан кейин маиший зўрлик ишлатса, жавобгарликка тортилиши ҳақида хабардор қилинади. Ордер билан:\nмаиший зўрлик ишлатиш тақиқланади;\nзулмкорнинг жабрланувчи билан бевосита ёки билвосита алоқада бўлишини вақтинча тақиқланади;\nжабрланувчининг даволаниш, маслаҳат олиш, реабилитация марказида бўлиш харажатлари айбдор зиммасига юкланади.\nҲимоя ордери жабрланувчига маиший зўрлик ишлатилганлиги далили белгиланган вақтдан бошлаб бир сутка ичида берилади. Ордер 15 кунгача амал қилади, амал қилиш муддатини 30 кунга узайтириш мумкин. Ҳимоя ордерлари ҳудудий ИИБ томонидан берилади.\nБундан ташқари, ваколатли органлар ҳамда тазйиқлар ва зўравонликдан ҳимоя қилишни амалга оширувчи ташкилотлар тазйиқ ва зўравонлик жабрланувчиларига тиббий, ҳуқуқий, ижтимоий, руҳий ва бошқа ёрдам кўрсатиш бўйича махсус марказлар ташкил этиши мумкин.\nТазйиқ ва зўравонлик жабрланувчиси махсус марказга жойлаштирилган тақдирда, унинг иш жойи сақлаб қолинади.\nЗўравонлик содир этган ёки уни содир этишга мойил бўлган шахс хулқ-атворини ўзгартириш бўйича тузатиш дастуридан ўтиши ҳам Қонундан ўрин олмоқда.\n(Қонун сенаторлар томонидан маъқулланди. Давлат раҳбари томонидан имзолангач, кучга киради).\nҚонунчиликда зўравонликнинг оқибатларига қараб қуйидаги жавобгарликлар белгиланган:\nҚасддан баданга шикаст етказиш, ўлдириш ёки зўрлик ишлатиш билан қўрқитиш, қийнаш, ўзини ўзи ўлдириш даражасига етказганлик учун — энг кам ойлик иш ҳақининг 25 бараваридан 100 бараваригача миқдорда жарима ёки 240 соатдан 480 соатгача мажбурий жамоат ишлари, 3 йилгача ахлоқ тузатиш ишлари, 5 йилгача озодликни чеклаш ва 10 йилгача озодликдан маҳрум қилиш жазоси белгиланган.\nХулоса қилиб айтганда, мамлакатимизда зўравонликка учраган аёлларга ёрдам тизимини яратиш, оилавий-маиший зўравонликнинг олдини олиш ва унинг мудҳиш оқибатларига барҳам беришга, яъни оилавий зўравонлик масаласига давлат миқёсида эътибор қаратилмоқда. Давлатимизда олиб борилаётган ижтимоий йўналтирилган сиёсат опа-сингилларимизга чинакам бахтли яшаши учун, уларнинг ҳуқуқ ҳамда эркинликларини таъминлаш, интеллектуал ва маънавий юксалиши, касбий ҳамда оилавий мажбуриятларни ҳамоҳанг тарзда бажариши учун зарур имкониятлар яратмоқда.\n107\tЧоп этиш PDF


Сўраган эдингиз… - Hidoyat.uz\nАсосий саҳифа Мақолалар Сўраган эдингиз…\nЧоп этилди Noyabr 3, 2020 Сўраган эдингиз…da fikr bildirishni o'chirish\nСАВОЛ: Мусулмонлар орасида “Аҳли сунна вал жамоа” деган ибора тез-тез ишлатилади. Бугунги кундаги ҳар хил тоифалар ҳам ўзларини “аҳли суннаданмиз”, деб бошқаларни бидъатчига, адашганга чиқармоқдалар. Аслида, аҳли сунна вал жамоа деганда айнан кимлар тушунилади? Мана шу ҳақда бироз тушунча берсангиз?\nЖАВОБ: Бисмиллаҳир роҳманир роҳим. “Аҳли сунна вал жамоа” арабча ибора бўлиб, “Суннатга амал қилувчи ва жамоатга эргашувчи кишилар”, деган маънони англатади. Аҳли сунна вал жамоа – ислом тарихининг барча даврларида мусулмонларнинг катта қисмини ташкил этган. Улар Пайғамбаримиз соллаллоҳу алайҳи ва саллам ва хулафои рошидин: ҳазрат Абу Бакр, ҳазрат Умар, ҳазрат Усмон, ҳазрат Али розийаллоҳу анҳумнинг суннатларини маҳкам ушлаганлар. Улар – дин пешволари бўлмиш саҳобалар, тобеинлар ва тўрт мўътабар фиқҳий мазҳаб имомлари йўлларига эргашган жамоадир. Аҳли сунна вал жамоа мазкур улуғларнинг йўлини нақл ва муттасил иснод (оғизма-оғиз эшитиш) билан қабул қилиб олганлар.\nМанбаларга қараганда, аҳли сунна вал жамоа атамасини дастлаб Ибн Аббос розийаллоҳу анҳу Оли Имрон сураси 106-оятини тафсир қилганда ишлатган бўлсалар-да, бу атама Исломнинг дастлабки даврларида машҳур бўлмаган. Балки ўзларини турли номлар билан атаган фирқалар кўпая бошлагач, аҳли сунна вал жамоа атамаси юзага чиқди. Сунна ва жамоа аҳли ким дейилса, илмда пешво саҳобалар ва уларнинг йўлини тутган зотлар, дейилади. Имом Муслим Ибн Сирин раҳимаҳуллоҳдан ривоят қиладилар:\n“Одамлар фитна (ҳазрат Усмон розийаллоҳу анҳунинг шаҳид қилиниши) рўй бергунича бир-биридан иснод (ҳадисларни кимдан эшитганини) сўрамас эдилар. Фитнадан кейин эса (ҳадис эшитган) кишиларингизнинг номларини айтинглар-чи, дейишарди. Қараларди, агар аҳли суннатдан бўлса, ҳадиси олинарди, агар аҳли бидъатдан бўлса, ҳадиси олинмасди”.\nАҳли сунна вал жамоани ташкил қилган саҳобалардан тобеинлар илм ўргандилар, улардан эса мужтаҳид олимлар дин илмини қабул қилиб олдилар.\nИккинчи ҳижрий асрда баъзи илм аҳли муташобиҳ оятларнинг зоҳирига “ёпишиб”, Аллоҳ таолонинг исми сифатларини исботлашда муболаға қилиб, “тажсим” (Аллоҳ таолога жисм нисбат бериш)га ўтдилар. Бунинг муқобилида мўътазила фирқаси чиқиб, Аллоҳ таолони нолойиқ сифатлардан поклаймиз, деб муболаға қилдилар ва оят-ҳадисларда собит бўлган сифатларни йўққа чиқардилар. Ўша пайтда бўлган Аҳмад ибн Ҳанбал ва бошқа аҳли сунна вакиллари (раҳимаҳумуллоҳ) уларга раддия берганлар. Ўзларидан аввалги саҳобийлар, тобеинлар ва мужтаҳид уламоларнинг йўлини тутиб, муташобиҳ оятлар ҳақида: “Аллоҳ таолонинг сифатлари ояти карималарда қандай бўлса, шундай имон келтирамиз, таъвилига киришмаймиз”, деганлар. Мўътазила ва мушаббиҳаларнинг бидъатлари юзага чиқиб, уларнинг сўзлари тарқалгандан кейин бир қанча уламолар чиқиб, аҳли сунна вал жамоанинг эътиқодини каломий ҳужжатлар ва усулий далиллар билан қувватладилар. Бу шарафли вазифани Имом Абу Мансур Мотуридий ва Имом Абул Ҳасан Ашъарий каби зотлар аҳли суннанинг эътиқодини баён қилиш, шубҳаларни даф қилиш, нақлий ва ақлий далиллар келтириш билан чиройли адо этдилар.\nИмом Абу Мансур Мотуридий ва Имом Абул Ҳасан Ашъарий аҳли суннанинг ақоид бобида имоми эканлари ҳақида кўп уламолар таъкидлашган. Жумладан, Имом ибн Ҳажар Ҳайтамий бундай дейди: “(Аҳли сунна сўзидаги) Суннатдан мақсад – аҳли сунна вал жамоа имомлари Абул Ҳасан Ашъарий ва Абу Мансур Мотуридий тутган йўлдир” (“Аз завожир ан иқтирофил кабоир” китоби).\nМашҳур муҳаддис олим Муртазо Зубайдий раҳматуллоҳи алайҳ айтади: “Агар ҳеч қандай қайдларсиз “аҳли сунна вал жамоа” дейилса, ашъарийлар ва мотуридийлар тушунилади” (“Итҳафу саадатил муттақин шарҳу иҳёи улумид дин” китоби).\nАллома Тошкупризода айтади: “Маълум бўлсинки, аҳли сунна вал жамоанинг калом илми (яъни, ақоид)даги раислари икки кишидир: бирлари ҳанафий, бошқалари шофиъий мазҳабида. Ҳанафийлари Абу Мансур Муҳаммад ибн Маҳмуд Мотуридий бўлиб, у зот “Имомул ҳуда” – «Ҳидоят имоми» деган ном қозонган. Шофиъийлари “Суннат шайхи”, “Жамоат раиси”, “Мутакаллимлар имоми”, “Пайғамбарлар саййиди суннатларига ёрдам берувчи”, “Дин ҳимоячиси”, “Мусулмонлар ақидасини сақлашга ҳаракат қилувчи” Абул Ҳасан Ашъарий Басрийдир” (“Мифтаҳус саода” китоби).\nИмом Муҳаммад Зоҳид Кавсарий айтади: “Имом Ашъарий ва Имом Мотуридий – машриқу мағрибда аҳли сунна вал жамоа имомларидир. Уларнинг кўп сонли китоблари бор. Улар ўртасидаги аксарият ихтилофлар лафзийдир”.\nПайғамбаримиз соллаллоҳу алайҳи ва саллам бизга турли фирқалар кўпайган пайтда мусулмонларнинг катта жамоасини лозим тутишни таъкидлаб, бундай дейдилар: “Агар ихтилофни кўрсангиз, катта жамоани лозим тутинг” (Имом Ибн Можа ривояти).\nДемак, ҳозирги кунгача ҳам ва ҳозирги кунда ҳам катта жамоат – Имом Мотуридий ва Имом Ашъарийларнинг ақидада тутган йўллари ҳамда фиқҳда тўрт мўътабар мазҳаб (ҳанафий, моликий, шофиъий ва ҳанбалий) ларга мувофиқ келади. Мана шулар аҳли сунна вал жамоани ташкил этади. Аҳли сунна вал жамоа ичида булардан бошқа эътиқодий ва фиқҳий мазҳаблар мавжуд эмас. Тавфиқ Аллоҳдандир.\nСАВОЛ: Одамлар орасида ғийбат қилиш ҳоллари кўп учрамоқда. Илтимос, динимизнинг бу борадаги кўрсатмаси ҳақида маълумот берсангиз.\nЖАВОБ: Ғийбат гуноҳи кабиралардан биридир. Фақиҳ Одамлар орасида ғийбат қилиш ҳоллари кўп учрамоқда. Илтимос, динимизнинг бу борадаги кўрсатмаси ҳақида маълумот берсангиз. Абу Лайс Самарқандий айтади: “Бир кишидаги айб-нуқсонни бошқаларга айтиб юриш ғийбатдир. У қилмаган ишни ёки унда йўқ нарсани айтиш туҳматдир”. Аллоҳ таоло бундай огоҳлантиради:\n«Эй мўминлар! Кўп гумон(лар)дан четланингиз! Чунки баъзи гумон(лар) гуноҳдир! (Ўзгалар айбини қидириб) жосуслик қилмангиз ва бирингиз бирингизни ғийбат қилмасин! Сизлардан бирор киши ўзининг ўлган биродарининг гўштини ейишни хоҳлайдими?!» (Ҳужурот сураси, 12-оят).\nАбу Саъид Худрий розийаллоҳу анҳу ривоят қилади: Пайғамбаримиз соллаллоҳу алайҳи ва саллам бундай дедилар: «Исро кечаси бир қавм танасидаги бир қисм гўштни кесиб, уни еб турганларида, уларнинг олдидан ўтиб қолдим. Шунда уларга Жаброил алайҳиссалом: “Биродарларингизнинг гўштини еганингиздек, еяверинглар”, деб айтди. Мен ҳайратланиб: “Эй Жаброил, улар кимлар эди? ” деб сўрадим. Жаброил: “Улар умматларингиз орасидаги ғийбатчилардир”, деб жавоб берди» (Имом Аҳмад ва Имом Абу Довуд ривояти). Валлоҳу аълам!\n“Ислом нури” газетасининг 2020 йил 9-сонидан\nАбу Абс ибн Жабр Ансорий (розийаллоҳу анҳу)\nЧин ихлос ва умидворлик раҳматга элтар\nРЎЗАДОР КИШИНИНГ ОҒЗИГА ҚОР ЁКИ ЁМҒИР КИРИШИ\nБисмиллаҳир роҳманир роҳим. Рўзадор кишининг оғзига беихтиёр ёмғир томчилари ёки қор парчалари кириб, томоғидан ўтса, рўзаси бузилади ва қазо рўза тутиши вожиб бўлади.\nБу ҳақда Ҳанафий фиқҳий манбаларимизда шундай дейилади:\nلَوْ وَصَلَ لِحَلْقِهِ دُمُوعُهُ أَوْ عَرَقُهُ أَوْ دَمُ رُعَافِهِ أَوْ مَطَرٌ أَوْ ثَلْجٌ فَسَدَ صَوْمُهُ لِتَيَسُّرِ طَبْقِ الْفَمِ وَفَتْحِهِ أَحْيَانَا مَعَ الِاحْتِرَازِ عَنْ الدُّخُولِ ، وَإِنْ ابْتَلَعَهُ مُتَعَمِّدًا أَلْزَمَتْهُ الْكَفَّارَةُ\nяъни: “Рўзадорнинг томоғига кўз ёшлари, тер томчилари, бурнидан оққан қон, ёмғир ёки қор етса, рўзаси бузилади. Чунки гоҳида оғизни очиб, гоҳида юмиб, томоққа юқорида саналган нарсалар кетишидан сақланиш осон. Агар мазкур нарсаларни билиб туриб ютса, каффарот вожиб бўлади” (“Баҳрур роиқ” китоби).\nوَاخْتَلَفُوا فِي الْمَطَرِ وَالثَّلْجِ ، وَالْأَصَحُّ أَنَّهُ يَفْسُدُ لِإِمْكَانِ الِامْتِنَاعِ عَنْهُ إذَا آوَاهُ خَيْمَةٌ أَوْ سَقْف\nяъни: “Ёмғир ва қор (томоқдан ўтса рўзани бузиши) ҳақида уламолар ихтилоф қилишган, тўғрироғи рўзани бузади. Чунки ундан чодир ёки бошқа бошпана ёрдамида сақланиш мумкин”(“Иноя шарҳул ҳидоя” китоби)\nوَالْمَطَرُ وَالثَّلْجُ إذَا دَخَلَ حَلْقَهُ يُفْسِدُ صَوْمَهُ ، وَهُوَ الصَّحِيحُ كَذَا فِي الظَّهِيرِيَّةِ\nяъни: “Ёмғир ва қор рўзадорнинг томоғига кирса, рўзасини бузади. Бу саҳиҳ қавлдир. “Заҳирия” китобида шундай келган” (“Фатовои ҳиндия” китоби).\nИЛОН ШЎРВА ҲАЛОЛМИ?\nБисмиллаҳир роҳманир роҳим. Аксарият фиқҳий манбаларимизда турли хил ер усти ва остида яшайдиган ҳашаротлар, судралиб юрувчилар қатори илонни ҳам ейиш ҳаром эканлиги айтилган. Сабаби Аллоҳ таоло пок нарсаларни ҳалол қилган ва инсон табиати жирканадиган нарсаларни ҳаром қилган.\nБу мавзуда Имом Алоуддин Абу Бакр ибн Масъуд Косоний Ҳанафий раҳматуллоҳи алайҳ шундай дейдилар:\nوقوله عز شأنه (ويحرم عليهم الخبائث) والضفدع والسرطان والحية ونحوها من الخبائث وروى عن رسول الله صلى الله عليه وسلم سئل عن ضفدع يجعل شحمه في الدواء فنهى عليه الصلاة والسلام عن قتل الضفادع وذلك نهى عن أكله وروى انه لما سئل عنه فقال عليه الصلاة والسلام خبيثة من الخبائث.\nяъни: “Аллоҳ таоло: “Уларга жирканч нарсаларни ҳаром қилади”, – дейди. Қурбақа, қисқичбақа, илон ва шунга ўхшаганлар жирканч ҳайвонлардан ҳисобланади. Расулуллоҳ саллаллоҳу алайҳи васалламдан қурбақанинг ёғини дорига қўшиш ҳақида сўралганда, уни ўлдиришдан қайтардилар. Бу уни ейишдан қайтаришдир. Ривоят қилинишича, у зот алайҳиссолату вассаламдан қурбақа ҳақида сўралганда: “Жирканч ҳайвонлардан бири” – деганлар”.(“Бадоиъус саноеъ” китоби).\n“Баҳрур роиқ” номли китобда шундай дейилади:\nوَسُئِلَ الْحَسَنُ بْنُ عَلِيٍّ عَنْ أَكْلِ الْحَيَّةِ وَالْقُنْفُذِ ، أَوْ أَكْلِ الدَّوَاءِ الَّذِي فِيهِ الْحَيَّةُ إذَا أَشَارَ الطَّبِيبُ الْحَاذِقُ بِأَنَّهُ يَدْفَعُ الْعِلَّةَ هَلْ يَحِلُّ أَكْلُهُ قَالَ : لَا\nяъни: “Ҳасан ибн Али раҳимаҳуллоҳдан: “Моҳир табиб, касалликни даф қилади деса, илон ва типратикан ейиш ёки таркибида илон бўлган дори истеъмол қилиш ҳалол бўладими?” деб сўралди. У киши: “Йўқ, ҳалол бўлмайди”, – деб жавоб бердилар”.\nДемак, илон шўрвани ичиш ҳалол эмас. Эркак кишига қувват берадиган дори-дармонларни ҳалол нарсалар ичидан излашимиз керак. Тиббий мавзуда ёзилган китобларни ўқилса, жуда кўплаб табиий ҳалол озиқ-овқатлар тавсия қилинган. Қолаверса, соғлом турмуш тарзи; ибодат натижасида пайдо бўладиган руҳий хотиржамлик, кўзни номаҳрамлардан тийиш, эр-хотин ўртасидаги кучли муҳаббат, спорт билан шуғулланиш, умр давомида жинсий ҳаётни мўътадил ва узлуксиз давом эттириш, тўғри овқатланиш ва дам олиш, маст қилувчи ичимликлар ва тамаки маҳсулотларидан четланиш эркаклик қувватини етарлича оширади. Валлоҳу аълам.\nАВВАЛ ИФТОР ҚИЛИНАДИМИ ЁКИ ШОМ НАМОЗИНИ ЎҚИЛАДИМИ?\nДинимизда ифторликни тезлаштиришга тарғиб қилинган, оғиз очишни қасддан Шом намозидан кейинга суриш суннатга хилофдир. Чунки Расулуллоҳ соллаллоҳу алайҳи васаллам одатда аввал оғиз очиб, кейин шом намозини адо этар эдилар.\nعَنْ أَنَسٍ رَضِيَ اللهُ عَنْهُ قَالَ : كَانَ رَسُولُ اللَّهِ صَلَّى اللهُ عَلَيْهِ وَسَلَّمَ يُفْطِرُ عَلَى رُطَبَاتٍ قَبْلَ أَنْ يُصَلِّىَ فَإِنْ لَمْ تَكُنْ رُطَبَاتٌ فَعَلَى تَمَرَاتٍ فَإِنْ لَمْ تَكُنْ حَسَا حَسَوَاتٍ مِنْ مَاءٍ. رَوَاهُ أَبُو دَاوُد\nАнас розияллоҳу анҳудан ривоят қилинади: У киши айтади: “Расулуллоҳ соллаллоҳу алайҳи васаллам намоз ўқишдан олдин оғзиларини ҳўл хурмолар билан очардилар…” (Имом Абу Довуд ривояти).\nДемак, рўзадор шом намозининг вақти кириши билан оғзини очиб, чанқоғини қондириб олгандан кейин шом намозини адо этишга киришиши мақсадга мувофиқ экан. Ифторни тезлатиш афзаллиги борасида ҳадиси шарифда шундай дейилган:\nعَنْ سَهْلِ بْنِ سَعْدٍ رَضِيَ اللهُ عَنْهُ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ: لَا يَزَالُ النَّاسُ بِخَيْرٍ مَا عَجَّلُوا الْفِطْرَ.\nЯъни, Саҳл ибн Саъд розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам: “Инсонлар оғиз очишни тезлаштирсалар, яхшиликда бардавом бўладилар”, деганлар. (Имом Бухорий ривояти).\nعَنْ أَبِي هُرَيْرَةَ رَضِيَ اللهُ عَنْهُ أَنَّ النَّبِيَّ صَلَّى اللهُ عَلَيْهِ وَسَلَّمَ قَالَ: “يَقُولُ اللَّهُ عَزَّ وَجَلَّ : إنَّ أَحَبَّ عِبَادِي إلَيَّ أَعْجَلُهُمْ فِطْرًا” (رَوَاهُ أَحْمَدُ وَالتِّرْمِذِيُّ) .\nАбу Ҳурайра розияллоҳу анҳудан ривоят қилинган ҳадисида Набий соллаллоҳу алайҳи васаллам: “Аллоҳ азза ва жалла шундай деди: “Бандаларимнинг менга энг суюклиси, уларнинг тезроқ оғиз очганларидир”, дедилар. (Имом Аҳмад ва Имом Термизий ривоят қилган).\nУшбу ҳадислардан келиб чиқиб, фуқаҳоларимиз қуёш ботиши билан намоздан олдин оғиз очиш мустаҳабдир, деганлар (“Раддул муҳтор”). Ушбу ҳукм барча фарз ва нафл рўзаларнинг барчасига тегишлидир. Чунки бу борада ворид бўлган ҳадислар фарз рўзаларга хосланган эмас. Валлоҳу аълам.\nСЕҲР-ЖОДУ ҚИЛИШНИНГ ҲУКМИ\nCАВОЛ: Қабристонларда сеҳру жоду қилиш ҳолатлари кўпайиб бормоқда шунга муносабат билдирсангиз?\nЖАВОБ: Бисмиллаҳир Роҳманир Роҳим. Сеҳр қаерда қилинса ҳам, динимизда таъқиқланган, ҳаром ишлардан ҳисобланади. Бу ишни ҳалол деб қилаётганлар имонидан ажрайди ва катта гуноҳга қолади. Сеҳргар – охиратда насибаси йўқ кишидир. Бу иш билан шуғулланадиганлар кеч бўлмасдан, ўлим ёқадан тутмасдан туриб, тезда тавба қилишлари лозим бўлади.\n“Сеҳр” арабча сўз бўлиб, “келиб чиқиши махфий нарса”, “бирор нарсани аслидан бошқача қилиб кўрсатиш” маъноларини билдиради. (“Мўъжамул васит” китоби).\nСеҳр – ношаръий сўзлар билан тугунларга дам солиш ёки сеҳрланадиган кишига юзма-юз келмасдан ҳам унинг бадани, қалби ва ақлига таъсир қиладиган ишларни қилишдир.\nСеҳрнинг инсон жисмига зарарли таъсири мавжуд. Қуйидаги ояти каримада сеҳргарларнинг одамларга етказадиган зарари ва у фақат Аллоҳнинг изни билангина бўлиши ҳақида шундай дейилади:\nفَيَتَعَلَّمُونَ مِنْهُمَا مَا يُفَرِّقُونَ بِهِ بَيْنَ الْمَرْءِ وَزَوْجِهِ وَمَا هُمْ بِضَارِّينَ بِهِ مِنْ أَحَدٍ إِلاَّ بِإِذْنِ اللَّهِ\nяъни: “Иккисидан эр-хотиннинг ўртасини бузадиган нарсани ўрганар эдилар. Лекин улар Аллоҳнинг изнисиз у билан ҳеч кимга зарар етказа олмаслар” (Бақара сураси 102-оят)\nИмом Нававий раҳматуллоҳи алайҳ сеҳр қилиш ҳаром амал эканига ижмоъ бўлганини ривоят қилганлар. Пайғамбаримиз алайҳиссалом еттита ҳалок қилувчи гуноҳни санаб, Аллоҳга ширк келтириш ва ноҳақ одам ўлдириш каби катта гуноҳлар ўртасида сеҳрни зикр қилдилар:\nاجْتَنِبُوا السَّبْعَ الْمُوبِقَاتِ قَالُوا يَا رَسُولَ اللَّهِ وَمَا هُنَّ قَالَ الشِّرْكُ بِاللَّهِ وَالسِّحْرُ وَقَتْلُ النَّفْسِ الَّتِي حَرَّمَ اللَّهُ إِلَّا بِالْحَقِّ وَأَكْلُ الرِّبَا وَأَكْلُ مَالِ الْيَتِيمِ وَالتَّوَلِّي يَوْمَ الزَّحْفِ وَقَذْفُ الْمُحْصَنَاتِ الْمُؤْمِنَاتِ الْغَافِلَاتِ (رواه الامام البخاري عن ابي هريرة رضي الله عنه)\nяъни: “Етти ҳалок этувчидан четланинг”. Одамлар: “Улар нималар? Эй Аллоҳнинг Расули” -дедилар. У зот саллоллоҳу алайҳи васаллам: “Аллоҳга ширк келтириш, сеҳр, Аллоҳ ҳаром қилган жонни ноҳақ ўлдириш, рибохўрлик, етимнинг молини ейиш, уруш куни қочиш ва солиҳа, мўмина, покиза аёлларни зинода айблаш”, – дедилар (Имом Бухорий ривоятлари).\nДемак, агар сеҳр қилувчи тавба қилмаса, охиратда қаттиқ азобга қолади. Ҳанафий уламоларимиз сеҳргар сеҳр амалини қилиши билан диндан чиқади, дейдилар. Бу эса, Аллоҳ паноҳ берсин, дўзахда абадий қолиш деганидир. Аллоҳ таоло бу ҳақда шундай дейди:\nوَلَقَدْ عَلِمُوا لَمَنِ اشْتَرَاهُ مَا لَهُ فِي الْآَخِرَةِ مِنْ خَلَاقٍ وَلَبِئْسَ مَا شَرَوْا بِهِ أَنْفُسَهُمْ لَوْ كَانُوا يَعْلَمُون\nяъни: “Уни (Аллоҳ китобини сеҳрга) алмашганларга охиратда насиба йўқлигини ҳам яхши билар эдилар. Ўз (насиба)ларини қанчалик ёмон нарсага сотиб юборганларини билсалар эди!”\nҲанафий, Моликий ва Ҳанбалийлар сеҳрни ўрганиш ҳаром ва куфр эканини айтадилар. Бунинг далили қуйидаги ояти карима:\nوَمَا يُعَلِّمَانِ مِنْ أَحَدٍ حَتَّى يَقُولاَ إِنَّمَا نَحْنُ فِتْنَةٌ فَلاَ تَكْفُرْ\nяъни: “(У икки фаришта): «биз фақатгина синов (воситаси)миз, (бизга ишониб) кофир бўлиб қолма!», – деб (огоҳлантирмагунча) ҳеч кимга (сеҳрни) ўргатмас эдилар” (Бақара сураси 102-оят).\n(“Қувайт фиқҳ энцеклопедияси” китоби). Валлоҳу аълам.\nИдда нима? Динимизда унинг ҳукми қандай?\n“Идда” – “санаш” маъносидаги сўздир. Шариатимизда идда – талоқ қилинган ёки эри вафот этган аёл кенглик ва енгиллик ваъда қилинган пайтни кутиб турадиган муддатдир.\nИдданинг бир қанча ҳикматлари бор. Энг муҳимлари; аёлнинг ҳомиласи бор ёки йўқлиги аниқ бўлади ҳамда никоҳнинг ҳаққини адо қилади (яъни, никоҳ узилганидан хафалигини изҳор қилади)\nИдда сақлаш уч нарса сабабли вожиб бўлади:\nЭр хотинига боин ёки ражъий талоқ қўйса, хотин ҳайз кўрадиган аёл бўлса, уч марта ҳайз кўриб, поклангунича иддада ўтиради. Бу ҳақда Қуръони каримда шундай дейилади:\nЯъни: “Талоқ қилинган аёллар ўзларига қараб, уч ҳайз муддати (ўтишини) кутиб ўтирадилар” (Бақара сураси, 228-оят).\nАгар ёши кичиклиги ёки қарилиги сабабли ёки балоғат ёшида бўлса ҳам, ҳайз кўрмайдиган бўлса, уларнинг иддаси уч ой бўлади. Бу ҳақда ояти каримада шундай баён қилинади:\nوَاللَّائِي يَئِسْنَ مِنَ الْمَحِيضِ مِنْ نِسَائِكُمْ إِنِ ارْتَبْتُمْ فَعِدَّتُهُنَّ ثَلَاثَةُ أَشْهُرٍ وَاللَّائِي لَمْ يَحِضْنَ\nЯъни: “Хотинларингиз орасидаги (кексайиб) ҳайз кўришдан умид узганлари, агар сизлар (иддалари хусусида) шубҳалансангиз, бас, (билингизки) уларнинг иддалари уч ойдир, яна (бирор марта) ҳайз кўрмаганларнинг (иддалари) ҳам” (Талоқ сураси, 4-оят).\nАгар талоқ қилинган аёл ҳомиладор бўлса, унинг иддаси туққунича давом этади. Идда ўтирган ҳомиладор аёлнинг боласи тушса, боланинг аъзолари аниқ билиниб қолган бўлса, шу билан идда тугайди, аъзолари билинмаган нарса тушса, идда тугамайди. Аллоҳ таоло марҳамат қилади:\nوَأُولَاتُ الْأَحْمَالِ أَجَلُهُنَّ أَنْ يَضَعْنَ حَمْلَهُنَّ وَمَنْ يَتَّقِ اللَّهَ يَجْعَلْ لَهُ مِنْ أَمْرِهِ يُسْرًا\nЯъни: “Ҳомиладорларнинг (идда) муддатлари ҳомилаларини қўйишлари (кўз ёришлари)дир. Кимки Аллоҳга тақво қилса, (Аллоҳ) унинг ишини осон қилур” (Талоқ сураси, 4-оят).\n2) Эрнинг вафот этиши;\nЭри вафот этган аёл тўрт ойу ўн кун идда ўтиради. Бунинг далили қуйидаги оятдир:\nوَالَّذِينَ يُتَوَفَّوْنَ مِنْكُمْ وَيَذَرُونَ أَزْوَاجًا يَتَرَبَّصْنَ بِأَنْفُسِهِنَّ أَرْبَعَةَ أَشْهُرٍ وَعَشْرًا\nЯъни: “Сизлардан вафот этиб, хотинларини қолдирган бўлсалар, (бева хотинлари) тўрт ою ўн кун ўзларини кузатиб (идда сақлаб) ўтирадилар” (Бақара сураси, 234-оят).\nАгар эри вафот этган аёл ҳомиладор бўлса, унинг иддаси туққунича бўлади.\n3) Жинсий алоқа;\nГувоҳларсиз никоҳланиб, кейин жинсий алоқада бўлинган бўлса, бундай никоҳ фосид никоҳ бўлиб, улар ажралиб кетса ёки эркак вафот этса ҳам, аёл ҳайз билан идда ўтиради. Шубҳа билан, яъни ўзининг жуфти деб ўйлаб, бошқа билан жинсий алоқада бўлса ва кейин иккиси ажралиб кетса ёки эркак вафот этса ҳам, у аёлнинг иддаси ҳайз билан бўлади.\nНикоҳдан кейин хилвати саҳиҳадан яъни жинсий алоқага имконият бўлишидан аввал эр талоқ қилса, унинг аёли идда ўтирмайди. Бу тўғрисида Аҳзоб сурасида шундай дейилади:\nيَا أَيُّهَا الَّذِينَ آَمَنُوا إِذَا نَكَحْتُمُ الْمُؤْمِنَاتِ ثُمَّ طَلَّقْتُمُوهُنَّ مِنْ قَبْلِ أَنْ تَمَسُّوهُنَّ فَمَا لَكُمْ عَلَيْهِنَّ مِنْ عِدَّةٍ تَعْتَدُّونَهَا فَمَتِّعُوهُنَّ وَسَرِّحُوهُنَّ سَرَاحًا جَمِيلًا\nЯъни: “Эй, мўминлар! Қачонки, сизлар мўминаларни никоҳингизга олсангиз-у, сўнгра уларга «тегиш»дан илгари уларни талоқ қилсангиз, у ҳолда сизлар учун уларнинг зиммасида санайдиган идда йўқдир. Бас, сизлар уларни (озгина моддий) баҳраманд этиб, чиройли кузатиш билан кузатингиз!” (49-оят).\nДемак, идда тугагач, эр ва аёл ўртасидаги никоҳ алоқалари тугайди. Янгидан турмуш қурмоқчи бўлган аёл идда муддати тугагандан кейингина никоҳланиши мумкин бўлади (Манба: “Ҳидоя”, “Ал-Мухтор” ва “Ал-Ихтиёр” китоблари). Валлоҳу аълам.


Тадбиркорлик субъектларини қўллаб-қувватлашга эътибор сустлиги танқид қилинди\nАйни кунларда республикамизнинг қатор вилоят, шаҳар ва туманларида Олий Мажлис Қонунчилик палатаси раҳбарияти, депутатлари иштирокида Ҳудудлардаги ижтимоий-иқтисодий аҳволни ва аҳолини қийнаб келаётган муаммоларни ўрганиш бўйича Республика ишчи гуруҳи ўрганишлари натижалари муҳокамасига бағишланган сессиялар ўтказилмоқда.\nУларда Республика ишчи гуруҳи аъзолари, Олий Мажлис Қонунчилик палатаси депутатлари, маҳаллий кенгашлар депутатлари, тегишли мутасадди вазирлик ва идоралар масъуллари ҳамда оммавий ахборот воситалари вакиллари қатнашмоқда.\nХусусан, Қорақалпоғистон Республикасининг Хўжайли тумани ҳокимлигида ўтган сессияда қайд этилганидек, бугун мамлакатимизни ҳар жиҳатдан ривожлантириш, иқтисодиёт тармоқлари, кичик бизнес ва хусусий тадбиркорлик учун имкониятларни янада кенгайтириш орқали янги иш ўринлари яратиш, ҳудудлар инфратузилмасини замонавий талаблар асосида такомиллаштириш, пировардида оддий одамлар турмуш фаровонлигини яхшилаш кун тартибидаги муҳим вазифалардан бирига айланган.\nШундан келиб чиқиб, сессияда аҳоли бандлигини таъминлаш, оилаларнинг доимий даромад манбаига эга бўлиши, фуқароларга муносиб меҳнат шароитларини яратиш борасидаги ишлар ҳолати ҳам сессияда кун тартибидаги энг муҳим масалалардан бири бўлди. Зеро, бугун юртимизда одамларнинг давлатдан рози бўлиб яшаши учун, аввало, фуқароларни иш билан таъминлашга устувор вазифа сифатида қаралмоқда. Шу боис, мазкур жабҳада олиб борилаётган ишлар ҳолати чуқур таҳлил этилиб, йўл қўйилаётган камчиликлар ҳақида очиқ фикр юритилди.\n2018 йил 1 ноябрь ҳолатига кўра, Хўжайли туманида 1328 та хўжалик юритувчи субъектлар мавжуд. Шундан 1131 тасини тадбиркорлик субъектларидир (Булардан 143 та тадбиркорлик субъекти янгидан ташкил этилган). 2018 йил – Фаол тадбиркорлик, инновацион ғоялар ва технологияларни қўллаб-қувватлаш йили деб белгиланиши муносабати билан хусусий мулк ва тадбиркорликни ҳар томонлама ҳимоя қилиш, ишбилармонлик муҳитини яхшилаш борасида амалга оширилаётган ислоҳотлар, тадбиркорлик субъектлари фаолиятидаги мавжуд муаммоларни аниқлаш, уларни имкон қадар жойида бартараф этиш ва шу орқали янги иш ўринлари яратиш юзасидан бир қанча ишлар амалга оширилган.\n2018 йилнинг ҳисобот даврида тумандаги барча тижорат банклари томонидан кичик бизнес субъектларига жами 26 млрд. сўмлик кредит ажратилган.\nСессияда бу борада бир қатор ишлар амалга оширилишига қарамасдан, тадбиркорлик лозим даражада қўллаб-қувватланиши таъминланмагани натижасида 45 та тадбиркор фаолият кўрсатмаётгани ҳамда 41 таси ўз фаолиятини тугатгани танқид қилинди.\nМўйноқ тумани ҳокимлигида ўтказилган сессияда эса, асосий эътибор мазкур ҳудудни комплекс ривожлантириш, шунингдек, аҳолини қийнаб келаётган муаммоларни бартараф этиш бўйича вазифалар ижроси юзасидан парламент, депутатлик ва жамоатчилик назоратини таъминлаш чоралари, туманда аҳоли бандлигини таъминлаш борасидаги ишлар ҳолати, бўш турган бинолар, қурилиши тугалланмаган объектлар ва фойдаланилмаётган ер майдонлари ҳамда улар негизида инвестиция лойиҳаларини амалга ошириш бўйича кўрилаётган чора-тадбирлар тўғрисидаги масалаларга қаратилди.\nЖумладан, Мўйноқ туманидаги 11 та овул фуқаролар йиғини ва маҳаллий фуқаролар йиғинида ўтказилган аҳоли билан очиқ мулоқотлар жараёнида улар томонидан жами 825 та муаммо масала кўтарилган. Хусусан, коммунал хизматлар, ижтимоий соҳа объектлари ва соҳалар бўйича жами 90 та масала мавжудлиги аниқланган. Фуқаро мурожаатларининг асосий қисми бандлик (мурожаатларнинг 57,8 фоизи), газ (12,8 фоизи) ва ичимлик сув таъминоти (2,9 фоизи), уй-жой (8,3 фоизи), соғлиқни сақлаш (4,5 фоизи) масалалари билан боғлиқ.\nТуманда, шунингдек, оқова сув тармоқларининг ачинарли аҳволи, айниқса, икки қаватли 19 та уйда оқова сув тармоқлари мавжуд эмаслиги аҳолини қийнаб келаётган муаммолардан саналади.\nТанқидий руҳда кечган сессияда бу борадаги аҳволни яхшилаш, вазиятни ўнглаш юзасидан тегишли чораларни кўриш лозимлиги қайд этилди. Жойларда аниқланган муаммолар тегишли вазирлик ва идоралар, туман мутасаддилари иштирокида чуқур таҳил қилиш билан чекланиб қолмасдан, уларни бартараф этишнинг аниқ чора-тадбирлари ишлаб чиқилиб, тегишли қарор қабул қилинди.\nСессиялар ишида Олий Мажлис Қонунчилик палатаси Спикерининг ўринбосари Сарвар Отамуратов иштирок этди.\nБу каби сессиялар Қорақалпоғистон Республикасининг Қонликўл, Тахтакўпир, Чимбой, Кегейли, Элликқалъа, Амударё, Беруний ҳамда Тўрткўл туманларида ҳам ўтказилди.


АҚШда сайлов: Трампга Оқ уй эшиклари очилмоқда\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари АҚШда сайлов: Трампга Оқ уй эшиклари очилмоқда\t11:37, 09 ноябрь 2016\tАҚШда президент пойгасини кузатишмоқда.\nСўнгги маълумотларга кўра, Дональд Трамп етакчилик қилмоқда, у 255 сайловчиларнинг овозига эга бўлди, Хилари Клинтон эса – 209. Ғалаба учун у 270 сайловчининг овозига эга бўлиши керак.\nДональд Трамп, жуда кўп прогнозларга кўра, демократ Хиллари Клинтон устидан ғалаба қозонди.\nТрампнинг Флорида штатидаги етакчилиги шоу-шув бўлмоқда. Шунингдек Трамп Техасда ҳам, Индиана, Теннеси, Канзас, Небраска, Вайоминг, Шимолий ва Жанубий Дакота, Шимолий Каролина, Огайода ҳам ғалаба қозонди.\nХиллари Клинтон Нью-Йорк, Коннектикут, Нью-Жерси, Иллинойс, Калифорния, Гавайи штатларида етакчилик қилди.


1026 Ўқиш режими + -\nОиша розияллоҳу анҳодан ривоят қилинади: «Отлиқлар бизнинг олдимиздан ўтарди. Биз эса Расулуллоҳ соллаллоҳу алайҳи васаллам билан бирга эҳромдаги ҳолда эдик. Қачон улар тўғримизга келганларида биримиз жилбобини бошидан юзига тушириб оларди. Улар биздан ўтиб кетганларида уни очардик». Абу Довуд ва Ибн Можа ривоят қилган.\nУ овоз чиқариб талбия айтмайди. Икки яшил устун орасида тезлаб юрмайди. Тавофда рамл ҳам қилмайди. Ҳажарул асваднинг издиҳомига ҳам кирмайди. Шунда сатрлироқ бўлади. Сочини олдирмайди. Балки қисқартиради.\nИмом Термизий ва Насаийлар Али розияллоҳу анҳудан қилган ривоятда: «Расулуллоҳ соллаллоҳу алайҳи васаллам аёл кишини сочини олдиришдан наҳий қилдилар», дейилган. Имом Абу Довуд Ибн Аббос розияллоҳу анҳудан қилган ривоятда: «Расулуллоҳ соллаллоҳу алайҳи васаллам: «Аёлларга соч олдириш лозим эмас. Аёллар сочларини қисқартсалар бўлди», дейилган. Тикилган нарсани кияди, шунда очиқ-сочиқликдан сақланади. Издиҳомда Ҳажарга яқинлашмайди, ўзини қийин ҳолга солмаслик учун. Унинг ҳайзи тавофдан бошқа нарсани ман қилмайди. Оиша розияллоҳу анҳодан ривоят қилинади: «Маккага ҳайз кўрган ҳолда келдим. Байтни тавоф қилмадим. Сафо ва Марва орасида саъйи ҳам қилмадим. Бу ҳақда Набий соллаллоҳу алайҳи васалламга шикоят қилдим. Бас, у Зот: «Ҳожи нима қилса, шуни қилавер. Фақат пок бўлмагунингча байтни тавоф қилма», дедилар». Тўртовлари ривоят қилган. Демак, ҳайз кўрган аёл то пок бўлмагунича Байтуллоҳни тавоф қилиши мумкин эмас. Тавофнинг шартларидан бири тавоф қилувчининг тўла пок бўлишидир. Оиша розияллоҳу анҳодан ривоят қилинади: «Расулуллоҳ соллаллоҳу алайҳи васаллам билан бирга чиқдик. Ҳаждан бошқа нарсани зикр қилмас эдик. Сарифга келганимизда ҳайз кўриб қолдим. Расулуллоҳ соллаллоҳу алайҳи васаллам олдимга кирганларида мен йиғлаётган эдим. Бас, у Зот: «Сени нима йиғлатмоқда?» дедилар. «Аллоҳга қасамки, бу йил чиқмасам ҳам бўларкан», дедим. «Эҳтимол, ҳайз кўргандирсан?» дедилар. «Ҳа», дедим. «Бу Аллоҳ одам қизларига битиб қўйган нарса. Ҳожи нима қилса, шуни қилавер. Фақатгина пок бўлгунингча байтни тавоф қилма», дедилар». Икки шайх ривоят қилган. Арафотга эриша олмаган шахс тавоф ва саъйи қилиб эҳромдан чиқади ва келаси йили қазосини қилади. Ибн Умар розияллоҳу анҳу: «Сизларга Расулуллоҳ соллаллоҳу алайҳи васалламнинг суннатлари етмайдими?! Агар бирингиз Ҳаждан ушалиб қолса, байтни ҳамда Сафо ва Марвани тавоф қилади. Сўнг ҳамма нарсадан ҳалол бўлади. Токи келаси йили Ҳаж ва қурбонлик қилгунча ёки қурбонлик топмаса рўза тутгунча», деди». Бухорий ривоят қилган. Сулаймон ибн Ясор розияллоҳу анҳудан ривоят қилинади: «Ҳаббор ибн ал-Асвад сўйиш куни келганида Умар розияллоҳу анҳу қурбонлигини сўяётган эди. Бас, у: «Эй, мўминларнинг амири! Ҳисобни нотўғри қилибмиз. Биз бу кунни арафа куни деб билган эдик», деди. Шунда Умар унга: «Маккага бориб сен ҳам, сен билан бирга бўлганлар ҳам тавоф қилинглар. Қурбонликни сўйинглар, агар сизларда улар бўлса. Сўнгра соч олдиринглар ёки қисқартиринглар ва қайтаверинглар. Қачон келаси йили бўлса ҳаж қилинглар ва қурбонлик сўйинглар. Ким уни топмаса, ҳажда уч кун ва қайтганида етти кун рўза», деди». Ҳаббор ибн ал-Асвад розияллоҳу анҳу ва унинг шериклари ой ҳисобини нотўғри олишиб арафадан бир кун кейин етиб келишган эди. Ҳажнинг асосий ибодати Арофатда туриш ўтиб кетган. Улар бўлса ҳажни ният қилиб боғлаган эҳромларида турибдилар. Нима қилиш керак? Улар бу саволни ўша вақтнинг халифаси Умар розияллоҳу анҳуга беришди. Ҳазрати Умар розияллоҳу анҳу уларни койиш маъносида бирор оғиз сўз ҳам айтмадилар. У киши тўғридан-тўғри нима қилиш кераклигини баён қилиб бердилар. Яна ўша кишидан ривоят қилинади: «Абу Айюб ал-Ансорий розияллоҳу анҳу Ҳаж учун чиқди. Макка йўлидаги саҳрога борганда уловини йўқотиб қўйди. Бас, Умарнинг олдига сўйиш куни келди ва унга бўлиб ўтган ҳолни зикр қилди. Шунда Умар: «Умрачи нима қилиши керак бўлса, шуни қил. Сўнгра эҳромдан чиққан бўласан. Қачон сенга келаси йили ҳажи етиб келса, Ҳаж қил ва муяссар бўлганича қурбонлик қил», деди». Иккисини Имом Молик ривоят қилган ва: «Ким Ҳаж билан умрани қирон қилган бўлса, кейин ундан Ҳаж ўтиб кетса, унга келаси йили Ҳаж қилиш вожиб бўлади. Бас, у Ҳаж ва умрани қўшиб қилади ва иккита қурбонлик қилади. Қирони учун бир қурбонлик ва қазо ҳажи учун бир қурбонлик», деган.\nЖумадаги мақбул соат\n00:33 / 02.02.2018 2514\n07:03 / 23.02.2019 1701\nАллоҳнинг ваъдаси ҳақ!\nБисмиллаҳир Роҳманир Роҳим Аллоҳга чексиз илтижоларимиз ижобат бўлиб, Ҳаж сафарига бориш насиб қилиб қолди. Биз эрхотин борадиган бўлдик. У пайтларда диний идора давоми...\n07:29 / 21.11.2016 2394\nИнсонни йўлдан озишига, гуноҳларга гирифтор бўлишига кўпроқ қорин ва фарж шаҳвати куйига тушиши сабаб бўлади. Бу икки шаҳват унга берилганларни доимо давоми...\n00:36 / 25.11.2016 4585


Сарҳисоб танлови ғолиблари аниқланди\nМаълумки, ҳар йили анъанавий тарзда истиқлол йиллари мамлакатимизда диний-маърифий соҳада амалга оширилаётган ислоҳотларни кенг тарғиб этиш, тинчлик ва осойишталикни қадрлаш, динлараро бағрикенглик ва ҳамкорлик ғояларини оммалаштириш, халқимиз, айниқса, ўсиб келаётган ёш авлодни ёт ғоялардан ҳимоя қилишда фаоллик кўрсатган ижодкорларни қўллаб-қувватлаш ва муносиб рағбатлантириш мақсадида «Сарҳисоб» танлови ўтказилиб келинмоқда.\nУшбу анъанага мувофиқ тарзда бугун Ўзбекистон мусулмонлари идорасида ушбу танловнинг якуний босқичи бўлиб ўтди.\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмита, Ўзбекистон матбуот ва ахборот агентлиги, Ўзбекистон Миллий телерадиокомпанияси, Ўзбекистон мусулмонлари идораси, Тошкент ислом университети ҳамкорлигида ташкил этилди.\nТадбирда Дин ишлари бўйича қўмита раиси Ортиқбек Юсупов, Ўзбекистон мусулмонлари идораси раиси, муфтий Усмонхон Алимов нутқ сўзлади. Маърузачилар томонидан ушбу танловнинг кўлами янада кенгайиб, иштирокчилар сонининг ортгани, шунга монанд ижодий ишларнинг сифати ва савияси ҳам ошгани қайд этилди.\nТелевидение, радио, матбуот ва Интернет йўналишларида энг яхши деб топилган ижодий ишларнинг муаллифлари ҳамда ушбу йўналишда алоҳида намуна кўрсатган тарғиботчилар қуйидаги йўналишлар бўйича махсус диплом ва ташкилотчиларнинг эсдалик совғалари билан мукофотландилар:\nМатбуот йўналиши бўйича:\n1-ўрин Иброҳим Усмонов (Тошкент ислом университети проректори);\n2-ўрин Олимхон Юсупов (Имом Бухорий халқаро маркази ходими);\n3-ўрин Даврон Нурмуҳаммад («Мовароуннаҳр» нашриёти ходими).\nУмиджон Ходжаев (Ўзбекистон мусулмонлари идораси ходими);\nМиясар Кабулова («Истиқлол ва қонун» газетаси бўлим бош муҳаррири);\nАзамат Усмонов (Қашқадарё вилояти «Фазли» масжиди имом-хатиби).\nТелевидение йўналиши бўйича:\n1-ўрин Қорақалпоғистон мусулмонлари қозиёти;\n2-ўрин Шарифа Ғаниева («Зиё» студияси муҳаррири);\n3-ўрин Насим Муинов («Оилавий» телеканали режиссёри).\nЖасур Раупов (Тошкент шаҳар «Носирхон» масжиди имом-хатиби);\nОдил Анваров (Оққўрғон тумани бош имом-хатиби);\nМадраҳим Турдиев (Бухоро вилояти «Истиқлол» телевидениеси журналисти).\nИнтернет йўналиши бўйича:\n1-ўрин Одилхон Исмоилов (Тошкент шаҳар «Шайх Зайниддин» масжиди имом-хатиби, muxlis.uz Интернет манзили муҳаррири);\n2-ўрин Зоиржон Содиқов (ЎМИ Тошкент шаҳар вакиллигининг vakillik.uz, minor.uz Интернет манзиллари юритувчиси);\n3-ўрин Ғиёсиддин Баратов («Кўкалдош» ўрта махсус ислом билим юрти мударриси).\nМиродил Миржалилов (Қибрай тумани «Дўрмон» масжиди имом-хатиби);\nМуҳаммади Караев («Хожа Бухорий» ўрта махсус ислом билим юртининг маънавият ва маърифат ишлари бўйича мудири муовини);\nЁқубжон Бухорбоев (Бекобод тумани «Чаноқ» масжиди имом-хатиби).\nРадио йўналиши бўйича:\n1-ўрин Илҳом Марупов («Мовароуннаҳр» нашриёти муҳаррири);\n2-ўрин Аброр Акбаров («Ўзбекистон» телерадиоканали муҳаррири);\n3-ўрин Шоҳрух Ҳожибоев («Зиё» студияси видеомуҳандиси).\nШоҳиста Толипова («Рухсор» телерадиоканали муҳаррири);\nИсомиддин Аҳроров (Тошкент шаҳар «Оқилон» масжиди имом-хатиби).\nЙилнинг энг фаол тарғиботчиси:\n1-ўрин Жалолиддин Ҳамроқулов (Тошкент шаҳри «Новза» масжиди имом-хатиби);\n2-ўрин Беҳзод Соипов (Дин ишлари бўйича қўмита ходими);\n3-ўрин Шовосил Зиёдов (Имом Бухорий халқаро маркази директори).\nУйғун Ғофуров (Тошкент Ислом институти ректори);\nКомилжон Бурҳонов (ЎМИ бўлим мудири);\nКомилжон Шермуҳамедов (Тошкент ислом университети Исломшунослик илмий-тадқиқот маркази илмий котиби).\nДиний-маърифий мавзудаги энг яхши ижодий иш учун бош мукофот Ўзбекистон Миллий телерадиокомпанияси «Ҳидоят сари» кўрсатуви таҳририятига насиб этди.\nҒолиблар танлов ташкилотчиларига ўз миннатдорликларини изҳор этиб, ушбу юксак баҳо уларни диний-маърифий соҳадаги ижодий ишларини янада фаоллаштиришга ундашини таъкидладилар. Тадбир доирасида нашриётлар томонидан чоп этилган адабиётлар кўргазмаси бўлиб ўтди.\nТанловда “Матбуот йўналиши” бўйича 2 ўринни қўлга киритган Оқдарё туман “Махдуми Аъзам” жоме масжиди имом хатиби ҳамда Имом Бухорий халқаро маркази бўлиб бошлиғи Олимхон Юсуповни ютуқ билан муборакбод этамиз ва миннатдорчилик билдирамиз.\nКиритилган вақти: 27/12/2016 00:00; Кўрилганлиги: 2527\nМатериал манзили: https://www.sammuslim.uz/press/news/sarhisob-tanlovi-goliblari-aniqlandi\nЧоп этилган вақт: 26/09/2021 02:26